Ота-оналар ҳарбий қисмдан мамнун қайтишди - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОта-оналар ҳарбий қисмдан мамнун қайтишди\nЧоп этилган 17 Август 2017\tКӯришлар: 740\n«Ўғилларимиз учун яратиб берилган шарт-шароитдан хурсанд бўлдик. Уларга Ватан олдидаги хизматларини тўла-тўкис адо этишларини яна бир марта уқтириб қайтдик!». Бу гапларни ҳарбий хизматдаги ўғлини кўриб қайтган конибодомлик оталардан бири айтди. У билан бирга Душанбе сафарида бўлган ўн тўрт нафар ота-она сўзларидан ҳам худди шу каби мазмунни уқиш мумкин эди.\nТожикистон Республикаси Қуролли кучлари сафида ўзларининг йигитлик бурчларини ўтаётган фарзандларини кўриб келиш учун Душанбедаги ҳарбий қисмлардан бирига отланган ота-оналар сафарлари амалга ошишини давлат ҳокимияти Конибодом шаҳар ижроия органи қўллаб-қувватлади. Тожикистон Халқ-демократик партияси Конибодом шаҳар ижроия қўмитаси ҳам бу муҳим ишга бош қўшди. Конибодомлик ота-оналарнинг Душанбе сафарига эса, мазкур қўмита раиси Азимжон Бобозода ҳамроҳлик қилди. Ота-оналар икки кун давомида ҳарбий қисмда бўлиб, у ерда аскар йигитларга яратиб берилган шароитлар билан танишишди.\n«Ота-оналар ўғилларининг ҳарбий хизматда чиниққанликлари, соғлом эканликларини кўриб, хурсанд бўлишди»,- деди Азимжон Бобозода. У аскарларга ўзи аъзо бўлган партия қўмитаси жўнатган озиқ-овқатни топширди.\nМатбуот йиғинлари борасидаги фикр-мулоҳазалар\nХўжанд шаҳридаги «Матбуот қасри»да ёзги матбуот йиғинлари ўтказилишига оид йиғилиш бўлиб ўтди. Тожикистон мустақил оммавий ахборот воситалари миллий уюшмасининг Суғд вилоятидаги Журналистлар клуби ўтказган мазкур йиғилишда қатнашган журналистлар матбуот йиғинлари борасидаги фикр-мулоҳазалари билан ўртоқлашдилар.\nЖурналистлар Абдувосид Салимзода, Мавлуда Рофиева, Жамшид Маърупов, Қамари Аҳрор, Мафтуна Шукурова, Сино Ғафурий ва бошқалар аксар матбуот йиғинларининг юқори савияда ўтганини таъкидлашди. Масалан, Жамшид Маърупов Суғд вилояти ички ишлар бошқармаси ярим йиллик матбуот йиғинига ҳар тарафлама тайёргарлик кўрганини таъкидлади. Бошқарма раҳбарияти журналистларни одатдагидек Хўжанддаги идорасига эмас, балки Шаҳристондаги тоғлар бағрида жойлашган хушманзара ердаги таълим машқгоҳига таклиф этган. Бошқарма бошлиғи милиция генерал-майори Назарзода Шариф Раҳмон ҳар бир саволга атрофлича жавоб беришдан ташқари, қилинган ишларни олдинги йиллар билан қиёслаган ҳолда, таҳлил қилиб берган, жиноятлар олдини олишда айни шу таҳлилнинг ўрни ҳақида гапирган. Журналистлар милиция ходимларининг террорчилик каби бузғунчилик ҳаракатлари, хуружлари олдини олишдаги тайёргарликлари билан танишиб, бу борадаги машқларни ўз кўзлари билан кўришган.\nЖурналистлар худди шундай Суғд вилояти раиси, давлат молиявий назорати ва коррупцияга қарши кураш агентлиги вилоят бошқармаси, вилоят фуқаролик ҳолатларини қайд қилиш бошқармаси, Хўжанд ва Панжакент шаҳарлари, Бобожон Ғафуров, Спитамен ноҳиялари раислари ташкил этган матбуот йиғинлари юқори савияда ўтганини айтишди.\nАйни бир пайтда айрим ташкилотлар ва ноҳияларда матбуот йиғинлари яхши тайёргарлик кўрилмай ўтгани айтилди. Журналистлар бир қатор вилоят ташкилотлари ва идоралари раҳбарларининг ҳам матбуот йиғинлари ўтказиб туришларини таклиф этишди.\nКлуб қатнашчилари матбуот йиғинлари сифатини янада ошириш борасида мурожаат қабул қилишди. Шунингдек, матбуот йиғинлари ўтказиш борасида семинар-тренинглар ташкил этиш зарурлиги ҳақида Тожикистон Журналистлар иттифоқи ва Тожикистон мустақил оммавий ахборот воситалари миллий уюшмасидан кўмак сўрашга келишдилар.\nМақсад: ҳеч ким йўлдан адашмасин!\nВилоят шаҳар ва ноҳияларида Тожикистон Республикасининг 2016-2020 йилларда экстремизм ва террорчиликка қарши курашга оид миллий стратегияси ва 2016-2018 йилларда одам савдосига қарши кураш миллий режаси доирасида учрашув ва суҳбатлар бўлиб ўтди. Тожикистон Республикаси меҳнат, муҳожирлик ва аҳолини иш билан таъминлаш вазирлиги ўтказган бу учрашув ва суҳбатлар Халқаро муҳожирлик уюшмаси билан ҳамкорликда ўтказилди.\nКейинги пайтларда айрим йўлини йўқотган ёшларнинг экстремистик ва террорчилик мақсадини кўзлаган фирқа, ҳаракат ҳамда оқимларга қўшилиб қолиш ҳолатлари юз бераётгани жамоатчилик хавотирларига сабаб бўлаётир. Учрашув ва суҳбатлар давомида айни шу кўнгилсиз ҳолларнинг олдини олиш учун нималарга эътибор бермоқлик зарурлиги, аҳолининг ҳуқуқий саводхонлигини ошириш борасида гап борди.\nХўжанд, Конибодом, Истаравшан, Панжакент шаҳарлари, Бобожон Ғафуров, Жаббор Расулов, Деваштич каби ноҳияларда ўтказилган тадбирларда 800 нафарга яқин киши қатнашди.\nАшт ноҳиясидаги энг йирик қишлоқ жамоатларидан бири саналадиган Аштда аҳоли учун қулайликлар яратиш мақсадида бунёдкорлик ва ободончилик ишлари кучайтирилмоқда. Мазкур жамоат раиси Шавкат Ёрматовнинг айтишича, кучли ёғингарчиликлар натижасида деярли яроқсиз ҳолга келиб қолган 3 километр йўл қайта тикланган. Ҳозир бу йўлдан юраётган машиналар ҳайдовчилари яратилган қулайликдан мамнунлик изҳор этишмоқда.\nАйни бир пайтда қишлоқ ўртасидан оқиб ўтадиган сой қирғоқларини мустаҳкамлаш ишлари давом этмоқда. Сел келадиган ҳолларда сув тошқини олдини олишни кўзлаган бу муҳим ишда қишлоқ аҳолиси ҳам қатнашмоқда.\nҚишлоқ жамоатига қарашли Дўстий шаҳарчасидаги беморхонада эса, таъмирлаш ишлари бошланди. Аҳоли саломатлиги учун зарур бўлган шифохона таъмири учун Ашт қишлоқ жамоати ҳудудидаги 420 га яқин деҳқон хўжалиги 27 минг сомоний маблағ ўтказди. Ноҳия давлат ҳокимияти ижроия органи томондиан эса, таъмир учун 5 минг сомоний ажратилган.\nБеморхонани таъмирлаш ишларини жорий ой охиригача тугаллаш кўзда тутилган.\nСпорт иншоотлари таъмирланмоқда\nБўстон шаҳридаги генерал-майор Рустам Амакиев номли спорт залини тўлиқ таъмирлаш учун шаҳар давлат ҳокимияти ижроия органи томонидан 118 минг сомоний маблағ ажратилди. Ҳозир уни таъмирлаш ишлари айни авжида. Бундан олдинроқ ушбу спорт зали учун 20 минг сомонийга курашчилар гилами (татами) олиб берилганди.\n- Ёшлар бўш вақтларини мазмунли ўтказишлари учун маданий муассасалар ишини яхшилаш билан бирга, спорт иншоотларида янги қулайликлар яратишга эътибор беряпмиз, - дейди Бўстон шаҳри ёшлар билан ишлаш ва спорт бўлими мудири Хусравшоҳ Исмоилов.\nАйни шу мақсадда 2-спорт мактаби стадионини таъмирлаш учун давлат ҳокимияти шаҳар ижроия органи томонидан 17200 сомоний ажратилди.\n«Ёшлар йили»да Бўстон шаҳрининг кўп қаватли уйлардан иборат маҳаллаларининг ҳар биридаги мавжуд спорт майдончалари таъмирланмоқда.\nБугун: 01-10-2020 03:56:53


Минбар 4687 21.05.2019 15:37:45\nВатанимиз Ўзбекистон ташқарисида жуда кўп ўзбеклар истиқомат қилишади. Уларнинг катта қисми хорижда доимий яшайди ва яшаётган давлатининг ватандошлигини олишган.\nВатанимиз юз тутаётган бугунги ижтимоий ва сиёсий ислоҳотлар, табиийки, хориждаги ўзбекларимизнинг ҳам диққат марказида. Чўнтакларида бошқа давлатнинг паспорти бўлсада, улар Ўзбекистон паспортини асраб авайлашади, ўзларини ватаннинг бир бўлаги деб билишади. Улар учун истаган пайтда, оиласи ва қариндош уруғлари яшаётган ватанимизга бемалол, ҳеч қандай таъқиқсиз бориб келиш муҳим масала.\nАлбатта, Ўзбекистон ҳукумати, хорижда истиқомат қилаётган ватандошлар ва уларнинг оила аъзоларининг туғилиб ўсган ватанларига эмин эркин келиб кетишлари учун имкониятлар яратаяпди.\n17 апрел куни хукумат томонидан тасдиқланган, Ўзбекистон Республикасига таклиф қилишни расмийлаштириш, кўп марталик кириш визаларини бериш ҳамда уларни ички ишлар органлари томонидан вақтинча прописка қилиш тартиби тўғрисидаги низом, яратилаётган ана шундай имкониятлардан бири.\nМамлакатга бугун янги технологиялар, инвестициялар, ғоялар керак. АҚШ, Голландия, Германия, Австралия ва бошқа илғор давлатлар ватандошлигини олган, ўз бизнесига эга бўлаётган ўзбеклар бугун Ўзбекистонга тўсиқларсиз, қоғозбозликларсиз бориб, ўша ерда ҳам мамлакатимиз ривожи учун далда бўладиган лойиҳаларини ишлата олишлари керак.\nАгар Ўзбекистон хукумати икки ватандошликка рухсат берса, бошқа давлат ватандошлигини олган кўплаб ўзбеклар, малакатимиз иқтисодига, ривожига катта хисса қўша оладилар.\nХорижда яшаб, ўша ерларда ўзини тутиб олиб, ўз бизнесини яратган, ўзи ва яқинлари учун тўкин сочин хаёт ва осуда шароит яратиб, бир неча юз одамни иш билан таъминлаган ватандошларимиз жуда кўп.\nШундай бўлса ҳам уларнинг ўй ҳаёллари ватанда. Улар Ўзбекистонда ҳам ўз бизнесларини очиб юргазишни, инсонларга фаровонлик келтиришни ўйлаб яшашади. Бунинг учун эса, Ўзбекистонимизда шунга яраша қонунлар ва қарорлар қабул қилиниши керак.\nИкки ватандошлик - бугун хорижда яшаётган жуда кўп ўзбеклар учун долзарб бўлиб турган мавзу. Маълум бўлган маълумотларга кўра, хозиргача АҚШнинг “Греэн cард” дастури ғолиби сифатида бу мамлакатга 100 мингдан зиёд ўзбеклар кириб келган. Буларнинг орасида АҚШ ватандошлигини олганлар йилдан йилга кўпайиб бормоқда. АҚШга қўшни бўлган Канадада ҳам минглаб ўзбеклар “канадалик” бўлиб улгуришган. Европа мамлакатлари, Австралияда ҳам шу мамлакатларнинг ватандошлигини олиб, нафақа ёшига қараб кетаётган ўзбеклар жуда кўп..\nАйни пайтда улар ўз ватанлари бўлган Ўзбекистон ватандошлигидан воз кечишни тасавур ҳам қила олмайдилар. Улар, нафақага чиққач, Ўзбекистонга қайтиб, ўз туғилиб ўсган жойларида умргузоронлик қилишни орзу қилишади.\nАҚШ, Канада ва бошқа мамлакатларда нафақага чиққан ўзбекистонликлар, яъни иккита ватандошлиги бор ўзбеклар ўз ватанларига қайтиб боришса, бу Ўзбекистонга нима беради, дерсиз?\nГап шундаки, АҚШ, Канада каби тараққий этган мамлакатлар, ўз ватандошликларининг нафақасини, у қайси мамлакатда бўлса, ўша мамлакатга етказиб беради... Илғор мамлакатларнинг ватандошлигини олган кўплаб мухожирлар, шу мамлакатда нафақага чиқадилар. Ва уларнинг аксарияти, нафақага чиққач ўз туғилиб ўсган мамлакатига чиқиб кетишади. Улар ўз нафақаларини, ўз ватанларида бемалол олишиб, ўша ерда сарфлашади.\nАна энди тасавур қилинг, чет элларда яшаб, ўша давлатнинг ватандошлигини олган ўзбеклар ватанимизга қайтиб, чет элдаги нафақасини Ўзбекистон банклари орқали олиб турса, ватанимиз иқтисодига қанчалик далда бўлишини..\nХуллас, хорижда нафақага чиққан ўзбекларни ватанга бемалол келишлари учун Ўзбекистон ҳукумати ҳозирдан тадбир олиб қўйса, фойдадан холи бўлмас эди..\nБугун ватанимиз Ўзбекистон ўзининг тарихий маъморий обидалари, ажойиб иқлими, ва географик жойлашуви билан дунёдаги ривожланган мамлакатларнинг диққатини тортмоқда. Азалдан шундай бўлиб келган аслида. Асрлар мобайнида ватанимиз Буюк ипак йўлининг мухим бўғини сифатида илм ва савдо ахлининг, турли саркаркардаю, буюк уламоларнинг қадами етган маскан эди. Бугун яна тарих такроланмоқда. Мафтункор сайёҳлик йўналишига айланиб бораётган мамлакатимизни, айни пайтда, жахон илмий, маданий ва тарихий йўналишлари туташган энг жозибали нуқта деб аташмоқда.\nИкки ватандошликка рухсат берилса, Ўзбекистоннинг хориждаги ижобий имиджи янада ошади. Бунинг оқибатида эса, мамлакатимизга келаётган туристлар оқими янада кўпаяди. Чунки, ўзбекларимизинг ўзлари хар йили ўз таътилларини Ўзбекистонда ўткизадиган бўлишади. Чет элда доимий яшаётган ўзбекларнинг жуда кўплигини ҳисобга олсак, мамлакатимизга ҳар йили туристик сармоянинг мўътадил оқими кириб келадиган бўлади.\nСармояси бор ўзбек ватанига боргач нима қилади? Албатта у биринчи навбатда чиройли уй жой қилади, яқинларининг яшаш шароитини яхшилайди, автомобил олади, савдо сотиқни йўлга қўяди, ўзининг ва яқинларининг фарзандларини илм олишларини кафолатлайди. Бундан ташқари, икки ватандошликка эга ўзбеклар учун янги солиқ турини йўлга қўйиш мумкин. Масалан, икки ватандошликка эга ҳар бир одам, ҳар йили белгиланган суммани солиқ сифатида тўлаб боради. У айни суммани 5 ёки 10 йиллигини ҳам бирданига тўлаб қўйиши ҳам мумкин. Бу солиқлар эса, ўз навбатида Ўзбекистон иқтисоди учун каттагина фойда олиб келади.\nТўғри, икки ватандошликка рухсат берилиши, Ўрта Осиёдаги геосиёсий вазиятнинг у ёки бу томонга ўзгартириб юбориши ҳам мумкин. Бунинг оқибатларини олдини олиш учун, икки ватандошлик ҳақидаги хукумат қарорида, бу қарорнинг қайси давлатларда яшаётган ўзбеклар учун тегишли экани аниқ кўрсатиб ўтилиши керак. Бундай рухсат энг аввало, АҚШ, Канада, Австралия ва Европанинг айрим илғор, тараққиётга эришган мамлакатларида яшовчи, ўша давлатнинг ватандошлигини олган ўзбекларга берилиши лозим.\nЎзбеклар азалдан ўз туғилган ерига боғланган, уни ҳеч нарсага алишмайдиган халқ. Шунга аминманки, хорижда нафақага чиққан ҳар бир ўзбек, Ўзбекистонга қайтиб кетади!\n“Ўлсам, ўз ватанимга олиб бориб кўминглар” дейишади улар.\nИкки ватандошликка рухсат берилса, миллатимизнинг, ўзбекларимизнинг бирлиги сақланар, уларнинг тарқоқлигига барҳам берилган бўлар эди. Бир биримиз билан яқинлашсак, англасак, бағримизни бир биримизга оча олсак, келажакда ўзлигимизни сақлаб қолган бўлар эдик.\nАйтганларимиз бу албатта бир таклиф, ўйлаб кўришга арзийдиган бир ғоя ҳолос. Биз албатта тушунамизки, ҳалқаро хуқуқ меъёрларига кўра, давлат кўп ватандошликни таъқиқлаши ёки бунга йўл қўймайдиган сиёсат йўлини танлаши, ёки, икки ватандошликни тан олиши мумкин. Бундай танлов ўша мамлакатнинг жўғрофий (географик) жойлашуви, тариҳий ва маданий аҳамияти, хамда ахолининг демографик тузилиши билан боғлиқ бўлади.\nМен “Буюк келажак” экспертлар гурухи аъзоси сифатида икки ватандошлик хақидаги ушбу таклифни ўртага ташлар эканман, ўйлайманки барчамиз бирлашган холда таклифимни ҳар томонлама ўрганиб, уни янги ғоялар билан тўлдирамиз.\n"Буюк Келажак" эксперти


03 июн 2020, Тошкент вақти: 02:03\n"Акромийлар" гуруҳи етакчиси Акром Йўлдошев\n2005 йил 13 май куни Андижонда юз берган исëннни қамоқдан туриб бошқаргани иддао қилинган Акром Йўлдошев бундан беш йил олдин 47 ëшида қамоқда вафот этган. Акром Йўлдошев 1999 йил 17 февралда терроризмда айбланиб, қўлга олинган ва суд ҳукми билан 17 йиллик қамоқ жазосини бир кишилик камерада ўтаëтган эди.\n"Акромийлар" диний гуруҳи етакчиси деб кўрилган Акром Йўлдошевнинг 2010 йили қамоқ камерасида ўлганлини тўғрисида Озодликка билдирган ўзбек мулозими бошқа тафсилотларни очиқлашдан тийилди.\nОзодликнинг Ўзбекистон ҳуқуқ-тартибот органларидаги яна бир манбаси эса, маҳкум сил касалидан ўлганини билдирди.\nБу хабарни 11 январь куни бир-биридан мустақил икки манба маълум қилди.\nБундан ташқари исми очиқланмаслигини сўраган ўзбекистонлик инсон ҳуқуқлари фаоли ҳам бу воқеа ҳақидаги гап-сўзлар бундан 5 йил олдин қулоғига чалинганлигини эслашини билдирди.\nАкром Йўлдошев 1999 йил 17 февралда террорчиликда айбланиб, қўлга олинган ва суд ҳукмига биноан 17 йиллик қамоқ жазосини бир кишилик камерада ўтаëтган эди.\nЙўлдошевниннг чет элдаги сафдошларидан бири Озодлик билан суҳбатда ўз раҳнамоси ўлимидан бехабар эканини таъкидлади.\nШахси сир қолишини сўраган суҳбатдошга кўра¸ Акром Йўлдошев билан алоқа 2005 йилда тўхтаган.\n“Акром Йўлдошевни Андижон исëнчилари устидан 2005 йили ўтказилган суд мажлисидаги видеоэкранда кўришган. Эсингизда бўлса, суд 12 декабрда тугаганди. Ўшандан кейин у кишини биров кўрмаган", дейди суҳбатдош.\nОзодликка маълум бўлишича, Йўлдошевнинг 2006 йилда АҚШдан сиëсий бошпапа олган опаси Ўзбекистонга қайтиб келганида акасининг тақдири билан қизиққан. Лекин унга "акангни излаб овора бўлма", деб айтишган.\nАкром Йўлдошевнинг Андижондаги опаси¸ акаси ва бошқа яқинларига 2005 йилдан кейин у билан учрашиш ëки унга посилка киритиш изни берилмаган.\n2005 йил октябр ойидаги маҳкамада Акром Йўлдошевнинг судга шахсан келиб кўрсатма бериши сўрови судланувчи Собиров Муйдин томонидан талаб қилинган эди.\nСуд раиси бу борада Ички ишлар вазирлигига мурожаат этганликлари, бироқ Акром Йулдошевнинг сил хасталигининг очиқ тури билан оғриётганлиги важидан улардан рад жавоби олинганлигини билдирган эди.\nШундан сўнг, қоралов томони Акром Йулдошевнинг дастлабки тергов жараёни акс этган видеотасмани намойиш қилди.\nСудда ҳозир бўлган Озодлик мухбирига кўра¸ видеотасвир 2005 йилнинг 25 июлида тушириб олингани экрандаги ёзувдан кўриниб турган.\nВидеотасвирда жуда озиб кетган, юзидаги оғиз ва нафас йўлларини беркитиб турувчи дока ниқоб тушириб қўйилган Акром Йўлдошев панжара ортидан тўриб, кўрсатма берган.\nСудда намойиш қилинган видеода Акром Йўлдошев жиҳод қилишга фатвони шахсан ўзи берганини айтган.\n2005 йил 13 май куни Андижон марказида намойишчиларнинг ҳукумат қўшинлари тарафидан ўққа тутилиши оқибатида 1000 нафаргача одам ҳалок бўлгани тахмин этилади\n2005 йил 13 май куни Андижон марказига тўпланган минглаб намойишчининг Ўзбекистон ҳукумати кучлари тарафидан ўққа тутилиши оқибатида, инсон ҳуқуқлари фаоллари тахминига кўра, 1000 нафаргача одам ҳалок бўлган.\nҲукумат расмийлари ҳалок бўлганлар сони 187 кишини ташкил қилгани, уларнинг асосий қисми “қуролланган террорчилар” бўлганини иддао қилади.\nТадбиркор диндорлар раҳнамоси\nАндижонлик тадбиркор диндорлар раҳнамоси сифатида танилган Акром Йўлдошев Андижонда туғилган.\nУ Совет армиясида хизмат қилиб қайтгач, бир муддат тўқимачилик комбинатида ишлайди.\nКомбинатда ишлаган пайтида КПССга кириш учун ариза беради.\n1998 йилда Акром Йўлдошев Ўзбекистон ҳуқуқ-тартибот органлари эътиборига тушади ва ўша йили қамоққа олинади.\n1999 йили январь ойида амнистия боис озод қилинган Йўлдошев айни йилнинг 17 февралида қайта қамоққа олинади ва терроризмда айбланиб, 17 йиллик қамоқ жазосига ҳукм этилади.\nАкром Йулдошевнинг 2004 йил ёзида "Акромийлар"га тегишли қатор идора ва ташкилотларнинг фаолияти тўхтатилиб, раҳбарлари ҳибсга олинганидан кейин, уларни озод этиш чора-тадбирларига бошчилик қилгани айтилади.\nУнга нисбат берилган видеода Йўлдошев май ойининг дастлабки кунларида ва 12 майдан 13 майга ўтар кечаси ҳам Андижонда қандай воқеалар юз бераётганлигидан доимо хабардор бўлиб турганлигини айтган эди.


Гулнора Каримова, Рашид Қодиров ва Абдусалом Йўлдошевлар жиноят ишлари бўйича маълумот берилди\nГулнора Каримова, Рашид Қодиров ва Абдусалом...\n19.12.2018 17:56 0 6321\nЎзбекистон Бош прокурори ўринбосари Эркин Йўлдошев Халқаро пресс клубнинг 19 декабрь куни бўлиб ўтган сессиясида Рашид Қодиров, Гулнора Каримова ва Абдусалом Йўлдошевларга нисбатан очилган жиноят ишларининг бориши ҳақида маълумот берди, деб хабар берди «Газета.uz».\n«Ўзбекистоннинг собиқ Бош прокурори Рашид Қодиров иши бўйича тергов жараёни якунланиш арафасида. Ушбу жиноят иши ҳақида аҳоли батафсил хабардор қилинади, давлат раҳбари ҳам бу ҳақда бир неча бор гапирди. Биз суд куни ва жойи ҳақида маълумот берамиз», — деган у.\nЖорий йилнинг июнь ойида Ўзбекистоннинг собиқ Бош прокурори Рашид Қодиров иши бўйича 24 нафар шахсга нисбатан айблов эълон қилинган эди.\nҚайд этилишича, ҳозирда Давлат солиқ қўмитаси собиқ раисининг биринчи ўринбосари Абдусалом Йўлдошевга нисбатан очилган жиноят иши бўйича тергов жараёни давом этмоқда. Май ойининг охирида у Фарғонада ҳибсга олиниб, Тошкентга олиб келинган эди.\nШунингдек, Эркин Йўлдошевнинг маълум қилишича, Ўзбекистон Биринчи Президентининг қизи Гулнора Каримова Ўзбекистонда жазони ўтамоқда.\n«Гулнора Каримова суд ҳукмида кўзда тутилган жазони Ўзбекистон ҳудудида ўтамоқда», — дейди Ўзбекистон Бош прокурорининг ўринбосари.\nГулнора Каримова Рашиджон Қодиров Абдусалом Йўлдошев\nМаданият 25/06, 12:38\nИқтисодиёт 24/06, 22:14\nЖамият 24/06, 17:42


Юридик ва жисмоний шахсларнинг Тошкент вилояти ҳокимлигининг очиқ йиғилишларида ҳозир бўлиш тартиби\nТошкент вилояти ҳокимлиги (кейинги ўринларда – ҳокимлик деб юритилади) фуқаролар (жисмоний шахслар), шунингдек ташкилотлар (юридик шахслар), жамоат бирлашмалари, давлат ҳокимияти ва бошқаруви органлари, фуқароларнинг ўзини-ўзи бошқариш органлари вакилларининг ўз (умумий) йиғилишларида иштирок этишлари имкониятини таъминлайди.\nҲокимликнинг (умумий) йиғилишлари жамоатчилик учун очиқ ҳисобланади, ёпиқ йиғилишлар бундан мустасно.\nВилоят ҳокимининг фармойиши (қарори) билан ҳокимликнинг очиқ йиғилишларида манфаатдор шахсларнинг бевосита қатнашишини таъминлаш бўйича ушбу Йўриқнома билан белгиланган чора-тадбирларни амалга ошириш учун жавобгар бўлган мансабдор шахс (бўлинма) белгиланади.\n(Умумий) Йиғилишлар ўтказиш тўғрисида ахборотдан фойдаланувчиларни хабардор қилиш\nҲокимлик ҳар ҳафтада ўз веб-сайтида йиғилиш кун тартибини, шунингдек уни ўтказиш санаси, вақти ва жойини кўрсатган ҳолда йиғилиш ўтказиш режасини эълон қилади.\nҲокимлик ўзи жойлашган жойларда ахборот стендини жиҳозлайди, ушбу стендда (умумий) йиғилиш кунидан камида уч кун олдин йиғилишнинг кун тартиби, вақти, шунингдек йиғилиш ўтказишнинг очиқ ва ёпиқ режими тўғрисида ахборот жойлаштирилади.\nЙиғилишларда қатнашишни ташкил қилиш\nФуқаролар ва (ёки) юридик шахслар вакилларининг (умумий) йиғилишларда иштирокини таъминлаш мақсадида Ҳокимликда тегишли йиғилишда иштирок этишни хоҳловчилар рўйхатга олиш журналига ёзилади. Ташриф буюрувчи тўғрисидаги ахборотни қайд қилиш ва унинг шахсини тасдиқловчи ҳужжатнинг мавжудлиги (умумий) йиғилишда қатнашиш учун асос бўлиб ҳисобланади. Ёзув йиғилишда иштирок этишни хоҳловчи фуқаронинг фамилияси, исми, отасининг исми, юридик шахснинг вакили учун - юридик шахснинг фамилияси, исми ва отасининг исми, номи, шунингдек эгаллаб турган лавозимини ўз ичига олади. Бошқа маълумотлар ёки ҳужжатларни тақдим этиш шарт эмас.\nТашкилий-техник имкониятлардан келиб чиқиб (умумий) йиғилиш ўтказиш залида ташриф буюрувчилар учун жойлар жиҳозланади. Ташриф буюрувчилар учун жойлар сони ёзилганлар сонидан келиб чиқиб ҳисобланади. Жойларни тақдим этиш кетма-кетлигининг устуворлиги рўйхатга олиш журналидаги ёзувнинг кетма-кетлигидан келиб чиқади.\nҲокимлик сигнални бошқа хоналарда жойлашган, Ҳокимлик биносида жойлашган бошқа хоналардаги телеқабул қилгичларга тўғридан-тўғри трансляция қилиш орқали (умумий) йиғилишларда қатнашишни қўшимча ташкил қилишлари мумкин.\nТашриф буюрувчилариииг йиғилишларда қатнашиш тартиби\nҲокимлик (умумий) йиғилишларида жисмоний шахслар ва юридик шахслар вакилларининг қатнашиши уларнинг ўтказилишига ҳалақит бермаслиги керак.\n(Умумий) Йиғилишда қатнашишнинг белгиланган тартиби бузилганда раислик қилувчи тартиб бузувчига танбеҳ беради, тартиб қайта бузилганда эса уни йиғилиш залидан чиқариб юборади.\n(Умумий) Йиғилишда иштирок этувчи ташриф буюрувчилар ёзиш, шунингдек фотосуратга олиш, аудио ва видеоёзувни ўтказиш ҳуқуқига эгадирлар, агар бу йиғилиш ўтказилишига ҳалақит бермаса.


27 июнь куни Тошкентда юз берган йўл-транспорт ҳодисалари\n13:17 / 29.06.2017\n2017 йилнинг 27 июнь куни Тошкент шаҳри ҳудудида 3 та йўл-транспорт ҳодисаси қайд этилган. Мазкур йўл-транспорт ҳодисасида 3 нафар шахслар тан жароҳати олган, вафот этганлар йўқ. Бу ҳақда пойтахт ИИББ хабар берди.\n2017 йилнинг 27 июнь куни ЙПХ инспекторлари томонидан жами 1030 та ҳуқуқбузарликлар бўйича маъмурий баённомалар расмийлаштирилган бўлиб, шулардан, 374 тасини қўпол турдаги, 19 тасини маст ҳолда транспорт воситасини бошқариш ташкил этган.\nТошкент шаҳар ИИББ ЙҲХБ компьютерлаштирилган бошқарув тизими томонидан 2017 йил 27 июнь куни жами 972 та ҳуқуқбузарликлар қайд этилган бўлиб, шулардан 550 тасини светофорнинг тақиқловчи чироғига бўйсунмасдан ҳаракатланиш, 422 тасини белгиланган меъёрдан юқори тезликда ҳаракатланиш ташкил этади.\nФирибгарлик йўли билан 82 минг доллар олган аёл ушланди - ИИВ\nТошкентнинг Қорақамиш даҳасида юз берган ЙТҲ оқибатида икки аёл ҳалок бўлди\nТошкентда юқори технологияли янги технопарк қурилиши режалаштирилган


КЎРИНГ, ҲАВАС ҚИЛИНГ, ИБРАТ ОЛИНГ! » Кизилтепа тумани хокимлиги\nКизилтепа / Xокимият / Доимий комиссиялар / КЎРИНГ, ҲАВАС ҚИЛИНГ, ИБРАТ ОЛИНГ!\nТуман ФҲДЁ бўлими биносида Маҳаллаларда маънавий-маърифий тадбирларни тизимли ташкил этиш бўйича жамоат ташкилотларининг 2019 йил октябрь-декабрь ойларига мўлжалланган Ҳамкорлик дастури бўйича "Кўринг, ҳавас қилинг, ибрат олинг!" шиори остида давра суҳбати бўлиб ўтди.\nУшбу давра суҳбатида туман Хотин-қизлар қўмитаси, туман "Оила" маркази бўлими, ФҲДЁ бўлими, туман бош имом хатиби, туман Адлия бўлими, Маҳаллалар кенгаши, Ўзбекистон Ёшлар иттифоқи туман Кенгаши раҳбарлари ўз маърузалари билан иштирок этишди.\nЙиғилиш иштирокчиларига "Ибратли оила" видеолавҳаси ва оила гимни қўйиб кўрсатилди. Маърузалар слайдлар кўринишида тушунтириб берилди. Қолаверса, давра суҳбатига таклиф этилган ёш келин-куёвларга "Мустаҳкам оила" йўлланма ён дафтарчалари ва телефонларига "Оила сабоқлари" номли мобил илова юклаб берилди. Давра суҳбати қизиқарли савол-жавоблар остида ўтди.\n<img width="400" height="240" src="http://qiziltepa.uz/uploads/posts/2019-11/medium/1574421170_photo_2019-11-22_14-10-15.jpg" class="attachment-medium-thumb wp-post-image" alt="ЭНГ ИБРАТЛИ КИТОБХОН ОИЛА ТУМАНИМИЗДА ИСТИҚОМАТ ҚИЛАДИ" />\nЭНГ ИБРАТЛИ КИТОБХОН ОИЛА ТУМАНИМИЗДА ИСТИҚОМАТ\nЯнгиликлар / Тадбирлар ноя 22, 2019


Apple шайдолари мотамда - Steve Jobs оламдан ўтди\nСтив Жобс iPad 2 тақдимотида.\nИнсониятга қатор буюк ихтиролар тақдим этган Apple ширкати асосчиси Steve Jobs 56 ëшида оламдан ўтди.\nАгар Озодликнинг ушбу хабарини iPhone,iPad ëхуд устига тишланган олма сурати туширилган Apple компютерларидан бирида ўқиëтган ëхуд эшитаëтган бўлсангиз¸ демак сиз ҳам Appleнинг дунëдаги сон-саноқсиз шайдоларидансиз¸ демакки сиз ҳам Жобс ўлимидан қайғудасиз.\nСаккиз йилдан бери саратондан азоб чекиб келганига қарамай янгилик ва тезликка ташна дунëга энг янги¸ энг тез ишловчи дигитал жиҳозларни тортиқ қилиб келган Жобс унинг навбатдаги кашфиëтини кутиб яшашга ўрганиб қолганларни етим қолдирди.\nSteve Jobs оламдан ўтди\n2003 йилдан бери ошқозон ости бези саратонидан азоб тортиб келаëтган Жобс жорий йил август ойида Apple ширкати раиси ва бош бошқарувчиси лавозимидан истеъфога чиққан эди.\n1976 йилда курсдоши Стив Возниак билан ўз гаражида Apple ширкатига асос солган Стив Жобс¸ уни бугун дунëга энг исталган юқори технологияли маҳсулотлар яратиб берган улкан кашфиëтлар марказига айлантира олди.\n- Воз ва мен отамнинг гаражида Appleни бошлаганимизда мен 20 ëшда эдим. Биз қаттиқ меҳнат қилдик ва 10 йил ичида Apple гаражда ўтириб ишлайдиган икки йигитчадан 4000 мутахассис хизмат қиладиган 2 миллиард долларлик ширкатга айланди. Биз дунëдаги энг ажойиб мўъжизалардан бири Macintoshни тақдим этганимизда¸ мен 30 ëшда эдим¸ деган эди Стэнфорд университети талабалари даврасида Apple туғилишни хотирлаган Стив Жобс 2005 йилда.\nApple ширкати фаолияти турғунликка тушиб¸ Жобс унинг ўшандаги бошқарувчиси билан келиша олмай қолгач¸ 1985 йилда у ўзи яратган ширкатни тарк этади.\nБир муддат юқори технологиялар дунëсида унутилгандек бўлган Жобс 1996 йилда рақиблари томонидан ютиб юборилиш ҳолига тушиб қолган Appleга қайтади ва ширкат фаолиятини компютер бизнеси доирасидан кенгайтириб¸ мусиқа саноати ва телефон дунëсини ларзага келтирган маҳсулотлар яратишга киришади.\nЖобс қайтганидан сўнг 1998 йилда тақдим қилинган iMac бир йилнинг ўзидаëқ 2 миллион донадан кўпроқ сотилади ва Apple яна оғизга тушади.\n2001 йилда iTunesни тақдим этган Жобс¸ дигитал мусиқа ва видео маҳсулотлари дунëсини ларзага солади. Кўп ўтмай iPodни тақдим этган Жобс уни таништирар экан¸ кафдеккина бу матоҳ “1000 қўшиқни чўнтагингизда” олиб юриш деганидир¸ дейди.\n- Неча марта йўлга CD плэйр билан чиқиб¸ “Эҳ Худойимей¸ эшитмоқчи бўлган дискимни олиш ëдимдан чиқибдику!” дея афсус қилгансиз! Бутун мусиқа жамланмасини доимо ëнида олиб юриш мусиқа шайдоларининг ушалмас орзуси бўлиб келган. iPodнинг зўрлиги ҳам шунда – энди бутун мусиқа тўплами чўнтагингизда жам¸ деган эди iPodни тақдим қилган Жобс.\n2007 йилда Жобс юқори технологиялар соҳасида яна бир кашфиëт қилдию¸ бутун дунëни унинг шайдосига айлантирди-қўйди – Apple биринчи iPhoneни тақдим қилди. 2011 йил март ойига қадар¸ ўртача нархи 500 доллар атрофида бўлган iPhone 100 миллион дона сотилди ва ҳозиргача дунëда энг кўп сотилган телефонга айланди.\nБу кашфиëт энди фотоаппарат¸ видеокамера¸ мусиқа эшитиш¸ видео ëзиш ва кўриш¸ электрон почта¸ компютер ўйинлари¸ GPS навигацияси каби энг сўнгги қулайликларни яна кафтдек мосламада жойлай олди.\n2010 йилга келиб Стив Жобс¸ компютер ҳаëтининг ажралмас қисмига айланиб улгурган дунëга яна бир буюк ихтиросини совға қилди - iPad дунë юзини кўрди¸ кўрдию¸ каттаю кичикнинг орзусига айланди.\nЮқори технологиялар дунëси ҳозирча тақдим қилиши мумкин барча қулайлик ва хизматлар санъат асари даражасида нозик дид билан яратилган юпқа ва енгил кичик компютерга жо қилинди.\niPad сотувга чиққанидан кўп ўтмай Apple дунëнинг энг қиммат ширкати ва нафақат компютер¸ балки телефон бизнесидаги энг етакчи компаниясига айланди.\nЕр юзига сочилган миллиардлаб одамлар ўртасидаги мулоқотни кафтдек кичик¸ қушдек енгил ва Пикассо асари каби мўъжизакор жиҳозга жойлаб¸ уни йиллар бурун тасаввур қилиш ҳам қийин бўлган осон ва содда ишга айлантирган Стив Жобс ўлими муносабати билан дунëнинг тўрт бурчагидан марсиялар ëғилишда давом этмоқда.\nСтив Жобссиз қолган дунë¸ аллақачон уни қўмсашни бошлади....


Шавкат Мирзиёев Ўзбекистон Президенти лавозимига киришганидан кейин биринчи қонунни имзолади\n11:47 / 20.12.2016\nШавкат Мирзиёев прокуратура органлари ходимлари куни тўғрисидаги қонунни имзолади.\nДавлат раҳбари томонидан 19 декабрь куни имзоланган «Ўзбекистон Республикаси прокуратура органлари ходимлари кунини белгилаш тўғрисида»ги қонун матни 20 декабрь куни «Народное слово» ва «Халқ сўзи» газеталарида эълон қилинган.\nҲужжат Олий Мажлис Сенати томонидан 13 декабрь куни тасдиқланди.\nПрокуратура органлари ходимлари куни 8 январда нишонланади — 1992 йил 8 январь куни «Ўзбекистон Республикаси прокуратураси органлари тўғрисида»ги Ўзбекистон Республикаси Президентининг фармони қабул қилинган.\nСентябрь ойида Шавкат Мирзиёев Ўзбекистон президенти вазифасини бажарувчи сифатида бир қатор қонунларни имзолаганди.\nпрокуратура Шавкат Мирзиёев


19.06.2021 13:06 0 1738\nЭртага, 20 июнь куни 2021-2022-ўқув йили учун ОТМларнинг бакалавриат таълим йўналишларига абитуриентларни онлайн рўйхатга олиш бошланади. Бу ҳақда ДТМ хабар бермоқда.\nБунда абитуриентлар телефон рақамини авторизациядан ўтказиб, паспорт маълумотлари, доимий яшаш манзили ва тугатган таълим муассасаси бўйича маълумотларни киритишлари, шунингдек, имтиёзлари мавжуд бўлса, уларни текширишлари ҳамда чет тилидан миллий ёки халқаро сертификатга эга бўлса, сертификат маълумотларини киритишлари мумкин.\nТаълим йўналишларини эса 2021-2022-ўқув йили учун ОТМларга квоталар белгиланиб, тиллар кесимида тасдиқланганидан сўнг танлаш мумкин бўлади. Эртага бундай имконият бўлмайди.\nAбитуриентларни рўйхатга олиш Ягона портал (my.gov.uz) орқали онлайн амалга оширилади.\nабитуриент қабул Мy.gov.uz\nТаълим 04/08, 17:12\nУмид сўнмоқдами? Ўқишга ҳужжат топшириш кескин пасайди\nТаълим 31/07, 16:15\nТаълим 30/07, 22:50


Саййида Оиша бинти Абу Бакр розияллоҳу анҳо: никоҳ ва ҳижрат\n772 Ўқиш режими + -\nМакканинг кўзга кўринган кишиларидан бири бўлмиш Абу Бакр розияллоҳу анҳунинг Умму Руммон бинти Омир Канония исмли хотинлари бор эди. Бу аёл жоҳилият пайтида Абдуллоҳ ибн Ҳорисга турмушга чиқиб, ундан Туфайл исмли ўғил кўрган эди. У вафот этгандан сўнг Умму Руммонга Абу Бакр розияллоҳу анҳу уйланган эдилар. Умму Руммон ҳам Исломга аввалгилардан бўлиб кирган эди. Ана ўша Ислом фидокорлари бўлган эр-хотиннинг оиласи ўша пайтдаги энг муваффақиятли исломий оилалардан ҳисобланар эди.\nУмму Руммон қиз кўрди. Ўшанда Расулуллоҳ соллаллоҳу алайҳи васалламга пайғамбарлик келганига тўрт-беш йил бўлиб қолган эди. Янги меҳмонга «Оиша» деб исм қўйишди.\nЎша пайтда мусулмон ота ва муслима онадан туғилган фарзанд нодир эди. Оиша ўшандоқ нодир фарзандлардан бўлиб, исломий оилада ўса бошлади.\nИмом Бухорий Оиша онамиз розияллоҳу анҳодан қуйидагича ривоят қиладилар:\n«Эсимни таниб, ота-онамни билибманки, икковларини Ислом динини дин тутганларини биламан».\nИсломга фидокор ота-онанинг тарбиясида қизча мурғаклигидан иймонли, тақволи, ихлосли бўлиб ўсди.\nОтаси Расулуллоҳ соллаллоҳу алайҳи васаллам саҳобаларининг оқсоқоли, у Зотнинг энг яқин сирдошлари, у Зот билан ёшлигидан бирга ўсган, пайғамбарликларига биринчилардан бўлиб иймон келтирган, мусулмонлар оз сонли бўлган бир чоғда у Зотнинг жонларига оро кирган бир одам эди.\nОнаси ўша пайт муслималарига ўрнак бўладиган Ислом учун фидокор аёл эди. У билиб туриб, турли хавф-хатарларни ўз бўйнига олиб, эри кирган динга кирган вафодор хотин эди. У бошқалардан поклиги ва ихлоси билан ажралиб турарди.\nРасулуллоҳ соллаллоҳу алайҳи васаллам Хадича онамиздан ажраб ёлғиз қолишлари ўша пайтдаги барча мусулмонларни ташвишга солган эди. Улар Пайғамбаримиздан бу мусибатни қандай аритишни ёхуд енгиллатишни ўйлар эдилар. Айниқса, бунга ўхшаш ҳолатларни аввалдан кўриб, муолажа қилиб юрган тажрибали аёллар тезроқ чора топишга ҳаракат қилар эдилар. Мўмина аёллар ичида солиҳалиги ва фозилалиги билан ажралиб турадиган Хавла бинти Ҳаким розияллоҳу анҳо бу ҳақда у Зотнинг ўзларига гап очишга журъат этди:\n«Эй Аллоҳнинг Расули, уйлансангиз бўлармиди?» деди.\n«Кимга?» дедилар у Зот.\n«Қиз хоҳлайсизми, жувонми?» деди.\n«Қиз ким-у, жувон ким?» дедилар.\n«Қиз Оиша бинти Абу Бакр, жувон Савда бинти Замъа», деди Хавла бинти Ҳаким.\nНабий соллаллоҳу алайҳи васалламнинг Оиша розияллоҳу анҳога нисбатан ўзларигагина маълум сирлари бор эди.\nРасулуллоҳ соллаллоҳу алайҳи васаллам менга:\n«Менга тушимда сен уч кеча кўрсатилдинг. Фаришта сени менга яшил ҳарир матога солиб олиб келар ва:\n«Мана шу – сенинг аёлинг», дер эди. Юзингни очсам, сен бўлар эдинг. Ўзимча, агар бу Аллоҳнинг Ўзидан бўлган бўлса, тушимни ўнгидан келтирар, дер эдим».\nИкки шайх ва Термизий ривоят қилишган. Унинг лафзи:\n«Жаброил Набий соллаллоҳу алайҳи васалламга яшил ҳарир матода Оишанинг сувратини олиб келди ва:\n«Бу – сенинг бу дунё ва охиратдаги завжанг», деди».\nАна шунинг учун ҳам Расулуллоҳ соллаллоҳу алайҳи васаллам дарҳол рози бўлиб Хавла бинти Ҳакимдан ўз номларидан Оиша онамиз розияллоҳу анҳога совчи бўлишни илтимос қилдилар.\nКейин нима бўлганини Имом Тобарий Хавла бинти Ҳакимдан қуйидагича ривоят қиладилар:\n«Абу Бакрнинг уйига кириб Оишанинг онаси Умму Руммонни кўрдим. Мен унга:\n«Ҳой Умму Руммон! Аллоҳ сизларга хайру баракани раво кўриб қолди!» дедим.\n«У нима экан?!» деди.\n«Расулуллоҳ соллаллоҳу алайҳи васаллам мени Оишага совчи қилиб юбордилар!» дедим.\n«Кўнглимдаги иш бўлибди. Бир оз кутиб тур. Абу Бакр ҳам ҳозир келиб қолади», деди.\nАбу Бакр ҳам келди. Мен унга:\n«Ҳой Абу Бакр! Аллоҳ сизларга хайру баракани раво кўриб қолди! Расулуллоҳ соллаллоҳу алайҳи васаллам мени Оишага совчи қилиб юбордилар!» дедим.\nУ ўзининг Расулуллоҳ соллаллоҳу алайҳи васаллам билан бўлган ҳолатларини эслади ва:\n«Бу у Зотга тўғри келармикан? Ахир биродарининг қизи?» деди.\nМен Расулуллоҳ соллаллоҳу алайҳи васалламнинг ҳузурларига қайтиб бориб, ҳалиги гапни айтдим. У Зот буни эшитиб:\n«Унинг олдига қайтиб бор ва сен менинг Исломдаги биродаримсан, мен ҳам сенинг биродарингман, қизинг менга тўғри келади, демоқдалар, дегин», дедилар.\nМен Абу Бакрнинг олдига келиб, бор гапни айтдим.\n«Мени кутиб тур. Ҳозир келаман», деди у.\nУмму Руммон гап нимада эканини равшанлаштириш учун:\n«Митъам ибн Адий Оишани ўғли Жубайрга сўраган эди. Аллоҳга қасамки, Абу Бакр берган ваъдасига зинҳор хилоф қилмайди», деди.\nАбу Бакр Митъамнинг олдига кирганда унинг хотини (Мурика) Умму Жубайр ҳам бирга ўтирган экан. Кампир бирдан сўзга кирди:\n«Эй Абу Қуҳофанинг ўғли! Биз сенинг қизингни ўғлимизга олиб берсак, ҳали уни ўзингнинг дининингга киритиб, муртад ҳам қиларсан?!» деди.\nАбу Бакр аёлга ҳеч нарса демади. Унинг эри Митъамга қараб:\n«Бу нима демоқда?» деди.\n«У ўзинг эшитган гапни айтмоқда!» деди.\nАбу Бакр у ердан ваъдасига хилоф қилмасдан, Аллоҳнинг ўзи ишини ўнглаб қўйганидан мамнун бўлиб чиқди. У тезда уйига қайтди ва Хавлага:\n«Менга Расулуллоҳ соллаллоҳу алайҳи васалламни чақириб кел», деди.\nҲавла у Зотни чақириб келди. Абу Бакр у Зотга Оишани никоҳлаб қўйди. У ўша вақтда олти ёки етти ёшда эди».\nУ кишининг маҳрлари беш юз дирҳам бўлгани ҳам зикр қилинади.\nҲозирда қиз болани бунчалик ёш ҳолда эрга беришни биров хаёлига сиғдира олмайди. Баъзи бир душманлар эса буни динга, Пайғамбар соллаллоҳу алайҳи васалламга қарши ишлатишга ҳаракат қиладилар. Аммо икки тараф ҳам ўша вақтнинг шароитига, урф-одатига ва бошқа омилларга назар солишни ўйлаб ҳам кўрмайди. Ҳа, бу иш ўша пайтнинг одати эди. Ёш туриб никоҳланган қиз фақат Оиша онамиз эмас эдилар. Балки у вақтларда аксари қизлар худди шу тариқа узатилар эдилар. Ёш қизга уйланиш фақат у Зотга тегишли бўлмай, балки у пайтда кўпчилик шундай қилар эди. Митъамнинг оиласи Оиша онамизга Пайғамбар соллаллоҳу алайҳи васалламдан олдин совчи қўйгани ҳам бунга далил. Қолаверса, бу тўла маънодаги оила қуриш эмас, балки унаштириб қўйишдек бир гап эди. Расулуллоҳ соллаллоҳу алайҳи васаллам Оиша онамизни уйларига олиб кетмаганлар, аксинча, маълум муддатгача ота-онаси билан қолиб, аввалгидек яшайверганлар.\nЁш бўлишларига қарамай, Оиша онамиз оталарининг уйидан туриб, Расулуллоҳ соллаллоҳу алайҳи васалламнинг ташвишларига шерик бўлар эдилар. У киши Пайғамбар соллаллоҳу алайҳи васалламнинг ҳижратларини ташкил қилишда ҳам иштирок этганлар.\n«Бир куни ҳаво роса қизиган пайтда Абу Бакрнинг уйида ўтирган эдик. Биров Абу Бакрга:\n«Расулуллоҳ соллаллоҳу алайҳи васаллам юзларини тўсган ҳолларида келмоқдалар», деб қолди.\nОдатда бундоқ вақтда у Зот бизникига келмас эдилар. Абу Бакр:\n«Ота-онам у Зотга фидо бўлсин. Аллоҳга қасамки, у Зотни бу соатда муҳим иш олиб келган бўлса керак», деди.\nРасулуллоҳ соллаллоҳу алайҳи васаллам келиб изн сўрадилар. У Зотга изн берилди. У Зот кирдилар ва Абу Бакрга:\n«Олдингдагиларни ташқарига чиқар», дедилар.\n«Отам сизга фидо бўлсин, эй Аллоҳнинг Расули. Булар – ўз аҳлингиз, холос», деди Абу Бакр.\n«Менга чиқиш учун изн берилди», дедилар.\n«Ҳамроҳликми, отам сизга фидо бўлсин, эй Аллоҳнинг Расули?» деди Абу Бакр.\n«Ҳа», дедилар. Абу Бакр:\n«Эй Аллоҳнинг Расули, анави икки уловимдан бирини олинг», деди. У Зот:\n«Ўз баҳосига», дедилар.\n«Иккала отни чиройли қилиб жиҳозладик. Бир қўйни қовуриб, мешга жойладик. Опам Асма белбоғидан йиртиб, мешнинг оғзини боғлади. Шунинг учун у «Зотуннитоқ»–«белбоғ эгаси» деб номланган.\nСўнгра Расулуллоҳ соллаллоҳу алайҳи васаллам ва Абу Бакр Савр тоғидаги бир ғорга етиб бордилар. Унинг ичида уч кеча беркиниб ётдилар. Икковларининг олдида Абдуллоҳ ибн Абу Бакр ҳам тунни бирга ўтказар эди. У ёш, сезгир ва ўткир зеҳнли эди. У икковларининг олдидан тонг қоронғусида чиқиб, тонгни Қурайшнинг ҳузурида, Маккада тунагандек оттирар эди. У икковлари ҳақида бўлган ҳар битта гапни яхшилаб эшитиб олиб, қоронғу тушиши билан олдиларига келар ва хабарини етказар эди. Абу Бакрнинг мавлоси Омир ибн Фуҳайра қўй боқар, хуфтондан кейин қўйларни ғор тепасида роҳатлантирарди. Икковлари тузуккина таом, қўйларнинг сутига эга бўлар, Омир тонг қоронғусида қўйларни қичқириб ҳайдагунча, тинч бўлар эдилар. У мазкур уч кечанинг ҳар бирида шундай қилар эди. Расулуллоҳ соллаллоҳу алайҳи васаллам ва Абу Бакр Бани Дайлдан бир моҳир кишини ижарага йўл бошловчи қилиб олишди. У Осс ибн Воил ас-Саҳмийнинг аҳли ила аҳднома учун қўл ботирган эди. У Қурайш кофирлари динида эди. Икковлари унга ишонишди. Уловларини унга бериб, уч кечадан сўнг ғор оғзида учрашишга келишишди. У учинчи кечанинг тонгида уловларни олиб икковлари олдига келди. Икковлари билан Омир ибн Фуҳайра ҳам юриб кетди. Йўл бошловчи пастқам йўлларни танлади» (Имом Бухорий ривоят қилган).\nУшбу ривоятдан маълум бўладики, Оиша онамиз розияллоҳу анҳо Расулуллоҳ соллаллоҳу алайҳи васаллам ва Абу Бакр розияллоҳу анҳу ҳижратининг ҳар бир лаҳзасини зийраклик билан кузатиб турганлар, бутун вужудлари билан улар учун қайғурганлар.\nИкки муҳожир жўнаб кетишлари билан иш тугаб қолмаган. Ундан кейин ҳам ўзига яраша ташвишлар чиқиб турган.\nОталари ва эрларининг хавф-хатар остида ҳижрат қилаётганларини тўлиқ англаб етган Оиша онамиз эшикнинг қаттиқ тақиллашидан чўчиб кетадилар. У киши гап нимадалигини билмай турган жойларида қотиб қоладилар. Эшикни опаси Асма очади. Ташқарида бутун важоҳатидан таҳдид ёғилиб Абу Жаҳл бошлиқ бир гуруҳ Қурайш жоҳили турар эди. Абу Жаҳл Асмага қараб:\n«Эй Абу Бакрнинг қизи, отанг қани?» деб бақиради.\n«Аллоҳга қасамки, отам қаердалигини билмайман», деб жавоб беради Асма. Ҳақиқатда у отаси қаерда эканини билмас эди. У отасини Расулуллоҳ соллаллоҳу алайҳи васаллам билан чиқиб кетганидан кейин кўрмаган эди. Абу Жаҳл жаҳл устида Асмага тарсаки тортиб юборган эди, бечора қизнинг қулоғидаги исирғаси учиб кетади.\nОиша онамиз ана шундай жафоларни бошқалар билан тенг тортар эдилар.\nРасулуллоҳ соллаллоҳу алайҳи васаллам Мадинаи Мунавварага келиб жойлашгач, Зайд ибн Ҳориса розияллоҳу анҳуни ўз оила аъзоларини олиб келиш учун Маккаи Мукаррамага юбордилар. Зайд ибн Ҳориса розияллоҳу анҳунинг Маккаи Мукаррамага кетаётганидан фойдаланиб, Абу Бакр розияллоҳу анҳу ўғли Абдуллоҳга мактуб юбориб, оила аъзоларини олиб Мадинаи Мунавварага келишни тайинладилар. Ҳаммалари йўл ҳозирлигини кўришди. Кофирлардан яширин ҳолда учрашиб, ҳеч кимга кўринмай ҳижрат сафарини бошлашди. Сафарнинг икки куни тинч ўтди. Кейин Оиша онамизни туялари олиб қочди. Ўшанда ҳамманинг бошидан ҳушини учирган бу ҳодисани Имом Тобароний Оиша онамиздан қуйидагича ривоят қиладилар:\n«Муҳожир бўлиб кетаётган эдик. Бир қийин оралиқ йўлга юрдик. Бирдан мен миниб олган туя чунонам қаттиқ ва ёмон қочдики, Аллоҳга қасамки, онамнинг: «Вой Оишам! Вой келинчагим!» деганини ҳеч унутмайман. Туя мени бошига миндириб олди. Шунда бировнинг: «Тизгинни қўйиб юбор!» деганини эшитдим. Мен тизгинни ташлаб юбордим. Туя худди тагида одам тургандек ўрнида айланиб қолди».\nАбдуллоҳ ибн Абу Бакр, Зайд ибн Ҳориса, Толҳа ибн Убайдуллоҳ ва Абу Рофеъ розияллоҳу анҳум қочган туяни тезда тутиб келишди. Муҳожирлар Аллоҳ таолога шукр қилиб, Мадинаи Мунаввара томон йўлларини давом эттиришди.\nУлар Мадинаи Мунавварага етиб келганларида Оиша онамиз оталари Абу Бакр розияллоҳу анҳунинг Сунҳдаги ҳовлисига тушдилар. У киши ўша ерда икки йил истиқомат қилдилар.\nҲижратнинг иккинчи йили Рамазон ойида Аллоҳ Таоло Расулуллоҳ соллаллоҳу алайҳи васаллам бошлиқ мўмин бандаларига Бадр ғазотида улкан ғалабани берди. Рамазон ойи чиқиб, Шаввол келди. Ана шунда Абу Бакр розияллоҳу анҳу Расулуллоҳ соллаллоҳу алайҳи васалламнинг ҳузурларига бориб, бундан уч йил аввал Маккада тузилган оилаларини эсларига солдилар. Пайғамбар соллаллоҳу алайҳи васаллам Оиша онамиз билан бирга яшашга қарор қилдилар. У зот бир гуруҳ эркак-аёл ансорий билан Абу Бакр розияллоҳу анҳунинг Бани Хазраждаги уйларига келишди. Кейин нима бўлганини Оиша онамиз розияллоҳу анҳодан эшитамиз.\n«Расулуллоҳ соллаллоҳу алайҳи васаллам мени никоҳларига олганларида олти ёшли қиз эдим. Мадинага келдик. Бани Ҳорис ибн Хазражга тушдик. Мен иситмалаб қолдим. Сочим титилиб кетди. Кейин елкамгача ўсди. Олдимга онам Умму Руммон келди. Мен дугоналарим билан ҳалинчак ўйнаётган эдим. У менга қараб қичқирди. Мен унинг олдига бордим. У мендан нимани хоҳлашини билмас эдим. У менинг қўлимдан ушлаб ҳовлининг эшигигача етаклаб борди. Мен ҳансираб турар эдим. Бир оз нафасим ростланди. У бир оз сув олиб менинг юзимни ва сочимни артди. Сўнгра ҳовлига киритди. Қарасам, уйда ансор аёллар ўтиришибди. Улар:\n«Хайр-баракали бўлсин, ризқи рўзи улуғ бўлсин!» дейишди.\nОнам мени уларга топширди. Улар менинг ҳолимни тўғрилашди. Қарасам, чошгоҳ пайтда олдимга Расулуллоҳ соллаллоҳу алайҳи васаллам кириб келдилар. Улар мени у Зотга топширдилар. Мен ўша кунларда тўққиз ёшли қиз эдим».\nУрва розияллоҳу анҳудан ривоят қилинади:\n«Хадича Набий соллаллоҳу алайҳи васалламнинг Мадинага ҳижратларидан уч йил олдин вафот этди. У Зот икки йил ёки шунга яқин туриб турдилар. Кейин Оишани никоҳларига олдилар. У олти ёшли қиз эди. У билан бирга яшашни ҳижратдан кейин Шавволда бошладилар. У ўшанда тўққиз ёшли қиз эди»\nЎша куни бошқа бирор нарса ҳам бўлгани йўқ. Сўйиш ҳам сўйилмади. Дастурхон ҳам ёзилмади. Бошқа бирор иш ҳам қилинмади. Тўғри, Саъд ибн Убода розияллоҳу анҳу ўз одатлари бўйича юбориб турадиган бир сиқим нарсаларини юбордилар. У киши бир қадаҳда сут ҳам юборган эдилар. Ўша сутнинг бир озини Расулуллоҳ соллаллоҳу алайҳи васаллам ичдилар ва қолганини Оиша онамизга тутдилар. У пайтларда бошқа нарсага илож ҳам йўқ эди. Аммо шунда ҳам агар буни тўй дейиш мумкин бўлса, тўй маросими Оиша онамизнинг умр бўйи эслаб юрадиган бахтли онлари бўлиб қолди. У кишининг назарида Шаввол ойи энг бахтли ва баракали ой бўлиб қолди. Бу ой Оиша онамиз розияллоҳу анҳо учун азиз ва маҳбуб ойга айланди.\nАбу Убайд ибн Мусанна айтадилар:\n«Оиша онамиз розияллоҳу анҳо ўз қариндош аёлларининг тўйи Шавволда бўлишини мустаҳаб санар эдилар. Расулуллоҳ соллаллоҳу алайҳи васаллам Шавволдан мени ўз никоҳларига олдилар, Шавволда мен билан бирга яшашни бошладилар, у Зотнинг қай аёллари мендан кўра насибалироқ, дер эдилар».\nОиша онамиз розияллоҳу анҳонинг маҳрлари беш юз дирҳам бўлди.\nЎша кундан бошлаб, Оиша онамиз розияллоҳу анҳо келинлик уйларида истиқомат қила бошладилар. Бу келинлик уйи Масжиди Набавийга ёпиштириб қурилган бир кичик ҳужрадан иборат эди. Мазкур ҳужра хом ғишт ва хурмо ёғочидан қурилган эди. Уйнинг анжомлари ҳам ўзига яраша эди: ичига хурмо қипиғи солинган тери тўшак, оддий бўйра, эшикка эса жун парда тутилган эди. Келиннинг ўзлари бўлса, енгил жуссали, жиккак қиз бўлиб, кўзлари катта-катта, жамалак соч ва қизил ёноқли эдилар. Аммо бу кичик ҳужра ҳам, ўша кичик ҳужрадаги кичик келин ҳам бутун дунёга татир эдилар. Худди ана шу кичик ҳужра Аллоҳ таолонинг ҳузуридан ваҳий нозил бўладиган бир улуғ маъвога айланди. Худди ана шу кичик ҳужра Аллоҳ таолонинг қиёматгача мўъжизаси бўлиб қоладиган самовий китоби — Қуръони Каримнинг кўпгина оятлари тушадиган муқаддас маконга айланди. Худди ана шу кичик ҳужрада Пайғамбар соллаллоҳу алайҳи васалламдан сон-саноқсиз ҳадиси шарифлар ворид бўлди, у Суннатнинг асл манбасига айланди. Худди ана шу кичик ҳужрадан Ислом таълимотлари Ислом умматига таралиб, у буюк таълимот марказларидан бирига айланди. Худди ана шу кичик ҳужра Ислом умматига кўплаб фойдалар берди, у умматнинг марказига айланди. Худди ана шу кичик ҳужра кўплаб Ислом уламолари тўпланиб турадиган машҳур марказга ҳам айланди. Худди ана шу кичик ҳужра бутун оламга шаръий илмларнинг тенг яримини тарқатадиган махзанга ҳам айланди.\nХудди ана шу кичкина келин шу кичик ҳужрага кирган биринчи кундан бошлаб, барча ишларни ўз қўлига олди.\nХудди ана шу кичкина келин шу кичик ҳужрага кирган биринчи кундан бошлаб, Расулуллоҳ соллаллоҳу алайҳи васалламга алоҳида шароит яратиб, у Зотнинг машаққатларини тенг бўлиша бошлади.\nХудди ана шу кичкина келин шу кичик ҳужрага кирган кундан бошлаб, у ерда нозил бўладиган ҳар битта ояти каримани ёдлаб, аҳкомларини англаб ола бошлади.\nХудди ана шу кичкина келин шу кичик ҳужрага кирган кундан бошлаб, Расулуллоҳ соллаллоҳу алайҳи васалламдан ворид бўладиган ҳар битта ҳадиси шарифни ёдлаб ола бошлади.\nХудди ана шу кичик келиннинг шу кичик ҳужраси бошқа ҳамма ҳужралар, иморатлар бузилиб кетган бир даврда ҳам Расулуллоҳ соллаллоҳу алайҳи васалламга ва у Зотнинг икки соҳибларига марқад бўлиб турибди.\nХудди ана шу кичик келиннинг бутун умр бўйи фахрланиб юрадиган яна бир нарсалари бор эди: у киши Расулуллоҳ соллаллоҳу алайҳи васалламга қиз ҳолларида теккан бирдан-бир завжаи мутоҳҳаралари эдилар.\nИмом Бухорий Оиша розияллоҳу анҳодан ривоят қиладилар:\n«Эй Аллоҳнинг Расули, айтинг-чи, агар бир водийга тушсангиз, унда бир (барги) ейилган дарахт, бир (барги) ейилмаган дарахт бўлса, туянгизни қайси бирида боқар эдингиз?» деди.\n«Ейилмаганида», дедилар у Зот.\nЯъни (Оиша) Расулуллоҳ соллаллоҳу алайҳи васаллам ўзидан бошқа қиз олмаганларига ишора қилмоқда».\nҚиз билан жувон орасидаги фарқни васф қилиш борасида турли халқларда турли ўхшатишлар ишлатилади. Бу ривоятда Оиша онамиз қиз болани баргига ҳеч нарса тегмаган дарахтга, жувонни эса баргидан бирор ҳайвон еб кетган дарахтга ўхшатмоқдалар. Шу билан бирга, у киши Пайғамбаримиз соллаллоҳу алайҳи васалламдан жувонга уйлангандан кўра қизга уйланган афзал эканлиги ҳақида тасдиқ ҳам олмоқдалар.\nДунё аёлларининг энг яхшиси – Хадича бинти Хувайлид розияллоҳу анҳо\nОиша розияллоҳу анҳо: Набавий лутф\nДўстлик сўрови юбориш ва уни бекор қилиш билан боғлиқ одоблар (Дўстлик юборишда огоҳ бўлиш)\nУЧИНЧИ ФАСЛ Биринчи Дўстлик сўрови юбориш Эй мусулмон биродарим, билгинки, Фейсбукдаги дўстлик мусулмонлар ўртасида Аллоҳ йўлидаги биродарлик суннатини давоми...\n10:00 / 21.11.2019 996\nАллоҳнинг меҳмонлари, ҳажингиз МУБОРАК!\nАллоҳнинг меҳмонлари, ҳажингиз МУБОРАК Кечагина Аллоҳ таолонинг инояти билан дунё мусулмонлари қатори Маккаи мукаррама ва Мадинаи мунаввара томон ҳаж давоми...\n12:18 / 21.09.2017 2995\nТошкент Ислом институтида устозларнинг касб байрами нишонланди\ngallery ids33605,33604,33603,33602,33601,33600,33599,33598 Куни кеча Имом Бухорий номидаги Тошкент Ислом институтида 1 октябр устоз ва мураббийлар кунига бағишланган байрам тадбири бўлиб давоми...\n08:54 / 29.09.2018 985\nБарча янги нарсалар ҳам бидъат эмас (ёхуд мавлидга муносабат)\n«Ислом барча инсоний жамиятлар бошпанаси,нима учун ва қандай» номли китобдан Эшонгузар жоме масжиди имомхатиби Абдуллажон Ғуломов таржимаси 2016 йил БАРЧА ЯНГИ давоми...\n10:22 / 20.03.2017 3191\n18:48 / 26 май 791\n09:28 / 25 май 567\n15:01 / 24 май 337\n"Биз урушга эмас, меҳр-мурувватга муҳтожмиз"\n11:26 / 21 май 231\nОлдинга Рамазон машъаласини кўтариб юриш\n10:41 / 18 май 291\n11:17 / 14.01.2020 115150


Месси пеналтидан тепа олмаган тўп сотилмоқда » Ўзбекистон янгиликлари – Zamin.uz\n08-07-2016 | 00:34\nZAMIN.UZ / Спорт / 08 Июл 2016 года521\nМесси пеналтидан тепа олмаган тўп сотилмоқда\nЛионель Мессининг Америка кубоги финалида Чили терма жамоаси дарвозасига уролмаган тўпи 27 минг евро эвазига сотилиши мумкин. Бу ҳақда “Qalampir.uz” хабар берди. Пеналтилар серияси Месси томонидан тепилган тўп дарвоза устуни юқорисидан ўтиб кетган эди. Копток чилилик ишқибоз Педро Васкес томонидан тутиб олинган. У тўпнинг ўғирланишидан қўрқиб, уни сотишни хоҳламоқда. Васкеснинг сўзларига кўра, тўпни сотиб олиш юзасидан унга кўплаб таклифлар тушмоқда. Улар ичида энг юқори нарх 27 минг еврони ташкил этди. Эслатиб ўтамиз, “Америка кубоги-2016”даги мағлубиятдан сўнг, Лионель Месси Аргентина терма жамоасидан кетиши ҳақида эълон қилган эди. Лео жамоаси билан тўртинчи марта финалда мағлуб бўлди. ВконтактеFacebookTwitterОдноклассникиМой мир


BBC Uzbek - O'zbekiston - Парламент Каримов таклиф этган ўзгаришларни маъқуллади\nСўнгги янгиланиш 28 феврал 2011 - 12:34 GMT\nПарламент Каримов таклиф этган ўзгаришларни маъқуллади\nЎзгаришлар 73 ёшли Президент Каримовнинг меросхўри ким бўлиши ҳақидаги саволга аниқлик киритмайди\nЎзбекистон парламентининг қуйи палатаси Президент Каримов таклиф этган конституцион ўзгаришларни маъқуллаган.\nХабар агентликларига кўра, Олий Мажлиснинг Қонунчилик палатаси шанба куни ўтган сессиясида Конституциянинг тегишли моддаларига ўзгартириш ва қўшимчалар киритиш тўғрисидаги қонун лойиҳасини биринчи ўқишда маъқуллаган.\nЎзгартиришлар сиёсий партияларнинг Бош вазирликка номзодни илгари суриш ва уни вазифасидан бўшатишга тааллуқли.\nУнга мувофиқ, бош вазир номзоди парламентнинг қуйи палатасига сайловларда энг кўп депутат ўринларини олган партия ёки тенг мандатларни қўлга киритган бир неча партиялар томонидан илгари сурилади.\nАмалдаги тартиб бўйича Бош вазир номзоди президент томонидан таклиф этилади.\nДепутатлар, шунингдек, ҳукумат бошлиғига ишончсизлик билдириш тартибини ҳам қабул қилишган.\nУнга кўра, парламент депутатларининг учдан икки қисми маъқуллаб овоз бергани тақдирда, бош вазирга ишончсизлик қонуний тус олади.\nБундай ҳолатда президент Бош вазирни истеъфога юборади ва бутун ҳукумат таркиби истеъфога чиқади.\nҚонун лойиҳаси тасдиқлаш учун Сенатга юборилгани хабар қилинади.\nЎтган йилнинг ноябрида парламентда қилган чиқишида Президент Ислом Каримов, президент ваколатларини бажара олмай қолса, ваколатларни Сенат раисига ўтказиш таклифи билан чиққан эди.\nПрезидент Каримов "агар президент ўз ваколатларини адо этолмай қолса, унинг ваколатларини Олий Мажлис Сенатининг раиси қабул қилади", деб айтган.\nШу пайтгача Ўзбекистон қонунчилигида агар президент ўз вазифаларини бажара олмай қолса, унинг ваколатларини бажарувчи шахс Сенат аъзолари ва Қонунчилик палатаси вакиллари орасидан танланиши кўзда тутилган.\nПрезидент ваколатларини бажарувчи киши уч ой муддатга сайланиши, шу вақт мобайнида янги президент сайловларини ўтказиш белгиланган.\nКузатувчиларга кўра, янги ўзгартириш ана шундай фавқулодда ҳолатда қандай йўл тутиш масаласига янада аниқлик киритади.\nАммо парламентнинг қуйи палатаси қабул қилган ўзгаришларда президентнинг ваколатлари ҳақида ҳеч нарса дейилмайди.\nЎзбекистонда "демократик ислоҳотлар концепцияси" деб тақдим этилаётган ўзгаришлар турлича талқинларга сабаб бўлган.\nПарижда истиқомат қилаётган таҳлилчи Камолиддин Раббимовнинг фикрича, бу жузъий ўзгаришлардан мақсад фақат "режимнинг умрини узайтириш, холос".\nКузатувчилар конституцион ўзгаришларнинг Президент Каримов 73 ёшни қаршилаган ва унинг меросхўри ҳанузгача номаълум бўлган бир сиёсий муҳитда юз бераётганига эътибор қаратишади.\nТаҳлилчиларга кўра, Ўзбекистон каби сиёсий жараёнлар ёпиқ бўлган мамлакатда меросхўрлик масаласи вазиятни беқарорлаштириши мумкин бўлган энг асосий омиллардан бири ҳисобланади.\nЎзбекистонда навбатдаги президентлик сайловлари 2014 йилда бўлиб ўтиши керак.\nМамлакатни қарийб 23 йилдан буён бошқариб келаётган Президент Каримов ҳозирга қадар номзодини яна бир муддатга қўйиш-қўймаслиги ҳақида ҳеч қандай ишора бермаган.\nУнинг эҳтимолий ворислари сифатида тўнғич қизи Гулнора Каримова, Бош вазир Шавкат Мирзиёев ҳамда Миллий Хавфсизлик Хизматининг қудратли раиси Рустам Иноятовларнинг номлари тилга олинади.\nМустақил таҳлилчилар Ўзбекистонда ҳокимият учун зимдан кураш аллақачон бошланиб кетгани ва Президент Каримовнинг охирги ташаббуси ана шу курашни жиловлаш уриниши эканини айтишади.\nМарҳум тарихчи олим Файзулла Исҳоқовнинг айни мавзудаги мусоҳабаси.


Kutubxona - Abulqosim Mamarasulov. Telpak (hikoya) / Kiril\nSiz shu sahifadasiz: Abulqosim Mamarasulov. Telpak (hikoya) / Kiril\nАсар номи Телпак (ҳикоя)\nҚиш яқинлашиб қолди. Алибекнинг қулоғини совуқ уриб кетса, кейин қизлар қарамай қўйиши мумкин. Эртага Оқтепада бозор. Битта яхшироқ телпак олиш керак. Яна Тоштемирга илтимос қилишга тўғри келди. Эрталаб икковлон унинг «Ява»сига мингашиб, Оқтепага боришди. Излаб-излаб кўнгилдагисини топишолмади. Эрта-индин Самарқандга бориб, катта бозорни кўришга келишиб, ошхонага ўтишди. Кабоб буюришди.\n— Яримтаси-чи? - талаб қилди Тоштемир.\n— Туш бўляптику.\n— Э қўй, кейин телпакка пул етмай қолади.\n— Сенда пул йўқми? Нурали акани алдаб, бригаданинг ярмини еб ётибсан-ку!\n— Бўлмайди-да, сен рулдасан.\n— Сен ҳеч менинг ичмай ҳайдаганимни кўрганмисан?\nХуллас, Алибек ароқ ҳам олишга мажбур бўлди. Мажбур бирга ичди. Тоштемир «Ява»сига ҳар кун ҳар хил қизларни мингаштириб юради. Шунисига қизиқиб, Алибек ҳам мототсикл олмоқчи бўлганда отаси рўйхуш бермади. Атайлаб! Маза-да! Рулда мағрур ўтирасан. Орқангдаги қиз белингдан маҳкам қучоқлайди. Алибек мототсиклни жуда тез ҳайдаб, рулни қаттиқ-қаттиқ бурса, қиз қўрқиб уни маҳкам қучоқласа... Энди... бунинг гаштига нима етсин!\nИкковидан сал наридаги стол атрофида икки қиз овқатланиб ўтиришар, ўзларича алланималарни гаплашиб кулишар, ҳар замонда улар томонга ҳам назар ташлаб қўйишар эди. Алибек билан Тоштемир аввал уларга эътибор беришмади. Кейин... қизларнинг столида оғзи очиқ «Портвейн» шишаси турарди\n— Қизлар револютсия қиляпти, - деди Алибек.\n— Қизларнинг уйда ичганини кўрганман, тўйда ичганини кўрганман, аммо... Тоштемир гапини тугатмади. – Барлосга бориб айтсанг ҳеч ким ишонмайди. «Маст бўлиб йўлда юмалаб ҳам ётибди дерсан ҳали», деб роса устимиздан кулишар.\n— Балки шаҳарлик қизлардир, - тусмоллади Алибек.\n— Қўйсанг-чи. Шаҳарлик қиз бунақа бўлмайди. – Ҳар қалай шаҳар борасида Тоштемир Алибекка нисбатан тажрибалироқ эди.\nПиёлаларини тўлдириб, қизларга қараб туришганди, улар бир қараб қўйишди. Шу ондаёқ икки йигит баравар уларга кўз сузиб: «Сизлар учун!», деб ичиб юборишди. Қизлардан бири ошкора кулиб юборди, иккинчиси четга ўгирилди. Бу орада қизлар ўринларидан туриб, бекат тарафга жўнашди. Йигитлар ҳардамхаёл бўлиб, уларнинг ортидан тушишди. Имкони бўлса, «илдириш» керак. Шунақаларга ўхшашади. Бир қарорга келиб улгуришмай, қизлар бир «Жигули»га ўтирганча жўнаб қолишди. Шофёрнинг ёнида ҳам биттагина йигит бор эди.\nТамом! Икковини иккови илиб кетди.\n— Қаёққа кетишини кузатиб тур, - буюрди Тоштемир Алибекка, «Ява»сига югураркан. – Қувамиз, қўлдан чиқармаслик керак.\nМототсиклни катта тезликда ҳайдаб, «Жигули»ни қувиб ўтишди. Қизлар уларни танишди. Кулча юзлиси яна илжайди. Алибекнинг юраги ҳаприқди. Мана омад! Қишлоқдан чет жой... Зулфия эса... билиб ўтирибдими? Зўр қизча экан! Дўмбоққина!\nТоштемир атайлаб, «Жигули»ни ўткизиб юборди. Дўмбоққинаси орқага ҳам ўгирилиб қаради. «Ҳа-а, акагинанг айлансин!», деб Тоштемир қичқириб юборди. Алибек уни туртди: «Буниси меники, сен бунга кўз олайтирма». Тоштемир яна «Жигули»ни қувиб ўтди. Э, жуда зўр бўлди-да. Худди кинолардагидай. Қувиб ўтишади, орқада қолишади, ёнма-ён боришади. Қизлар эса ҳайратланиб уларни кузатишяпти. Бир қишлоққа кираётиб, анча олдинга ўтиб кетиб қолишган экан, орқада «Жигули» тўхтаб, қизлар тушаётганини пайқаб қолишди. Мототсиклни секинлатиб, буриб қайтиб келишса, қизлар ўша ердаги дўконни очишяпти. Демак, дўкончи қизлар! Тоштемир то «Ява»сини жойлаганча, Алибек тезлик билан қизларнинг ортидан дўконга кирди-да, катта қиз билан қўл бериб кўришди, кейин кулча юзлининг қўлини ушлаб олганча:\n— Сизга битта гап айтмоқчиман. Имкони бўлса, мени бир дақиқа тингласангиз. Шу бир оғиз гапимни айтишим учун атайлаб орқаларингиздан келдик, - деди. Нима демоқчи, қанақа гапи бор, буни ҳали Алибекнинг ўзи ҳам билмасди.. Қизлар ҳайрон, кулча юзли ҳатто қўлини тортиб олишни ҳам унутганди.\n— Вой, сиз нима деяпсиз, менинг йигитим бор!\nАлибек кулиб юборай-юборай деб ўзини зўрға тутиб қолди...\n— Қизлар, шу болага битта телпак топиб беринглар, - деди отилиб кирган Тоштемир. – Бечоранинг қулоғини совуқ уриб кетмасин. Кейин қизлар қарамай қўйиши мумкин.\nАлибек қувониб кетди. – Баҳона топилди!\n— Ие! Ҳали топмадиларингизми? Бозорни остин-устун қилиб юрувдиларингиз-ку телпак деб, - сўради катта қиз.\n— Сизлар бизга телпак кераклигини қайдан билдиларинг?\n— Биздан ҳам сўрагандиларингиз-да. Сиз қизиқчилик қилиб юрувдингиз-ку, - дея катта қиз Тоштемирга ўгирилди.\n— Сиз нима дегандингиз?\n— Йўқ, девдим.\n— Сотиб қўйдик, дўконга борсангиз топиб беришимиз мумкин, демаганмидингиз? – ўсмоқчилади Тоштемир.\n— Йў-ўқ, ундай демадик, -деди катта қиз.\n— Сиз айтмаганмидингиз, - дея Алибек кулча юзлига мурожаат қилди.\nҚизча кўзларини катта-катта очганча ҳайрон бўлиб елка қисди.\n— Бари бир сизларда бўлиши керак, илтимос, битта телпак топиб берингизлар менга, - дея Алибек илтимос қилган бўлди.\nДўконда борлари Алибекка ёқмади. Дўконнинг ички хонасида ҳам бор эди, деб қизлар излашга тушишганда Алибек пул чиқариш учун кўкрак чўнтагига қўл солди. Қараса, кўкраги баланд. Қувониб кетди. Боя Тоштемир хархаша қилганда у ҳар эҳтимолга қарши икки шиша ароқ олган, бирини кўкрак чўнтагига яширганди. Ароқнинг кайфи ҳали тарқамаган, юрак ботир, шартта ароқни чиқариб, дўкон тахтаси устига қўйди.\n— Боя сизлар учун олгандим. Энди мен оладиган телпакни бирга ювамиз.\n— Ким айтди сизга, бизларни ичади деб. – сўради катта қиз, «Тоштемирники». Жилмайиб. Афтидан унинг бу ғаройиб болалар билан валақлашгиси бор эди.\n— Кўрдик ичмаслигингизни, -деди – деди Тоштемир. – Ошхонада ўтирганларингизда-чи! Олдиларингда битта «Портвейн» турганди.\n— Ие! Унда вино эмас, цирка бор эди, -дея қиз кулиб юборди.\n— Бўлмасам-чи! Кабоб ейдиганлар учун қўйиб қўйилган.\n«Ахмоққина қизлар экан. Вой қишлоқилар-эй!»\n— Йўқ экан, қолмапти, -дея ички хонадан Алибекнинг «кулча юзлиги» чиқиб келди.\n— Атайлаб келдик, шунақа эмас-да энди ахир! – дея Тоштемир ўпкаланган бўлди. «Ўзиникига» эланди: - Илтимос! Битта телпак!\n— Эртага хўжайиним райПОга боради. Айтиб юбораман. Икки-уч кундан кейин бир хабар олингизлар.\n— Хўжайинингиз ҳам дўкончими? – Тоштемирнинг юраги орқасига тортиб кетди.\n— Ҳа, у киши мудир. Ҳозир бизни қолдириб кетди-ку. Ҳали замон қайтиб келиб қолса керак.\n— Ҳа, ўша! - «Тоштемирники» жилмайди. – Ёнидаги йигитга мана бу синглимни унаштирганмиз, - дея «Алибекникини» кўрсатди. – Улар сотилмай қолган молларни машинага юклаётганда биз ошхонага киргандик.\n— Ҳа бўпти, унда синглингизнинг бахти учун ичамиз. Иккита пиёла келтиринг, - дея Алибек ароқнинг оғзини очди.\nШу пайт кўчада ғийқиллаб бояги «Жигули» тўхтади. Ичидан тўрт йигит тушди.\nКейин... кейин... бўлар иш бўлди, бўёғи синди. Кейинги гапларни эслашга асло ҳожат йўқ. Барлосдаги гап-сўзларга қараганда Тоштемир билан Алибек ичиб олиб, рулда юргану, қаердадир авария қилган. Юз-кўзлари, баданларидаги жароҳатлар шундан. Барлосда бу ҳақда бошқача гап чиққани йўқ. Демак, шундай бўлгани рост.\nТағин,.. ким билади дейсиз.\n"http://www.kutubxona.com/wiki/index.php?title=Abulqosim_Mamarasulov._Telpak_(hikoya)_/_Kiril&oldid=12896" dan olindi


Журналист: «Афтидан, «Зенит» янги стадиони – коррупцияга қўйилган ҳайкал бўлади»\n12:57 / 14.01.2017\nТелешарҳловчи Геннадий Орлов «Зенит» жамоасининг янги стадиони ҳақида ўз фикрларини билдириб ўтди.\n«Аввалги «Петровский» стадиони жуда ҳам эски эди. Ўриндиқлар ўртасидаги масофа қисқа, машина қўйишга ҳам жой йўқ эди.\nЯнги стадион эса жуда ҳам ажойиб! Афтидан, у коррупцияга қўйилган ҳайкал бўлади. Шунча маблағ сарфланди, бироқ биронта ҳам жиноий иш ўз якунига етказилмади. Унинг қурилиши жуда ҳам ёмон ва оғир давом этмоқда.\nНимани яхши қуришади ўзи? Бизда шундай қурувчилар. 10 йил давомида шаҳардаги қурилиш қўмитасининг учта раиси ўзгарди. Учта, тушунасизми? Вице-губернаторлар алишди. Уларнинг бири ҳаттоки терговда. Ҳозир Албин келди ва вазиятни қутқаришига ишонаман», - деган таниқли шарҳловчи.


Ҳар бир жамиятнтнг фуқароси шу жамиятнинг келажаги тўғрисида эътибор, аҳамият бериши, бу жамиятнинг келажагини ўйлаши лозимдир. Муқаддас динимизда ҳам ёшлар, фарзандлар, уларнинг одоб-ахлоқи, келажаги тўғрисида жуда катта аҳамият берилган. Жумладан Аллоҳ таоло: “Эй иймон келтирганлар! Ўзингизни ва аҳли аёлингизни ёқилғиси одамлару тошдан бўлган ўтдан сақланг”, деб буюрган (Тахҳим, 6). Демак, аҳли аёлини, фарзандларини диндор қилиб тарбиялаш оила бошлиғининг Аллоҳнинг олдидаги бурчи эканлигига ушбу ояти карима ёрқин далилдир. Одамлар орасида ўзингни бил, ўзгани қўй, деган номаъқул гап юради. Лекин шариат бўйича эр хотин учун, ота болалари учун ҳам масъулдир. Қиёматда Аллоҳнинг ҳузурида жавоб беради. Ушбу оят маъносида ҳадиси шарифлар ҳам бор.\nПайғамбаримиз соллаллоҳу алайҳи васалламнинг муборак сўзларида, ёшларларга ҳар жиҳатдан яхшилик қилишга чақирилади: “Мен сизларга ёшлар ҳақида яхшиликни васият қиламан”. Бу Расулулллоҳ соллаллоҳу алайҳи васалламнинг умматига бўлган васиятларидир.\nСоғлом бола деганда нафақат фарзандларимизнинг жисмоний соғлигига эътибор, балки уларнинг юксак маънавий ахлоқли бўлиб вояга етиши ҳам назарда тутилаётганини ҳис қилишимиз керак. Уларнинг маънан ва жисмонан соғлом, ватанини севувчи, ота-онасини ҳурмат қиладиган, халқнинг кориҳолига манфаатли бўлиб ўсишига эътибор қаратишимиз лозим.\nЖобир ибн Самура розияллоҳу анҳудан ривоят қилинган хадисда: Набий соллаллоҳу алайҳи васаллам: “Киши учун ўз боласига одоб бермоғи унинг бир соъ садақа қилганидан яхшироқдир”, дедилар.Термизий ривояти.\nКўпчилик кишилар савоб умидида пешона териси билан топган маблағини хайри-эҳсон қилишади. Баъзида бу сарф-харажатлар фарзандлар ҳисобидан бўлиши ҳам мумкин. Яъни, уларга ишлатилиши керак бўлган маблағлар савоб умидида хайр-эҳсонга сарфланади.\nАслида эса боланинг одобли бўлиши учун қилинган хизматнинг ўзи худди садақа қилганнинг савобига тенг. Ота-она фарзандига одоб берар экан, уларга садақа қилганлик савоби ёзилиб туради.\nАйюб ибн Мусо розияллоҳу анҳудан ривоят қилинган ҳадисда Пайғамбаримиз соллаллоҳу алайҳи васаллам:\n“Ота-она ўз боласига гўзал одобдан афзал нарса бера олмайди”, дедилар.Термизий ривоти.\nИслом дини бола тарбиясига у ҳали дунёга келмасдан олдин, оила қуришга тайёргарлик кўриш пайтидан бошлаб қайғура бошлайди. Оила қурилгандан сўнг одоб ва ахлоқ муомаласига янада эътибор кучаяди. Оилада ота ва онадаги ҳар бир хислат, у хоҳ мақталадиган ёхуд ёмон илатлар бўлсин болага кўчиши исбот талаб қилмайдиган ҳақиқатдир. Зеро, фарзандлар маънавий соғлом бўлиб ўсиши учун ота-она ўртасида гўзал муносабат бўлиши шарт.\nШундай экан болаларга одоб беришда ғайратли бўлишимиз кераклигини унутмайлик. Агар ҳар бир оила ўзининг боласини одобли қилиб тарбияласа, жамиятдаги барча оилалар тарбияли бўлади. Бундай одобли оилалардан барпо бўлган жамият ҳам одобли, обод жамият бўлади. Бу эса жамиятни гуллаб яшнаши учун, озод ва обод ватанни пойдеврини қуришга асос бўлиб қолади.\nАбдуманнон МУРОДОВ – Булунғур тумани “Оломон” жоме масжиди имом хатиби вазифасини бажарувчи\nКиритилган вақти: 15/02/2020 11:26; Кўрилганлиги: 251\nМатериал манзили: http://sammuslim.uz/articles/family/farzand-tarbiyasida-odob-axloqning-orni\nЧоп этилган вақт: 04/06/2020 20:29


Нимесил – medu.uz – Дорилар ҳақида маълумотлар ўзбек тилида\nHome Йўриқномалар Нимесил\nИчга қабул қилиш учун суспензия тайёрлаш учун 100 мг гранулаларда\nТаъсир этувчи модда: нимесулид\nУшбу дори препаратини қабул қилишни бошлашдан олдин препарат учун бу илова-варақани тўлиқ ва диққат билан ўқиб чиқинг, чунки унда Сиз учун муҳим бўлган маълумот сақланади.\nУшбу илова-варақани сақлаб қўйинг. Эҳтимол, Сизга уни яна ўқиб чиқишга зарур бўлиб қолиши мумкин.\nАгар Сизда қўшимча саволлар туғилса, шифокорингизга ёки дорихона ходимига мурожат қилинг.\nУшбу препарат шахсан Сизга буюрилган ва бошқа шахсларга бериш учун мўлжалланмаган. Ушбу препарат ҳатто уларда Сиздаги белгиларга ўхшаш симптомлар бўлса ҳам, бошқа инсонларнинг соғлиғига зарар келтириши мумкин.\nҚандайдир ножўя таъсирлар пайдо бўлганида, ўз шифокорингиз ёки дорихона ходимига мурожаат қилинг. Бу ҳар қандай ножўя таъсирларга, шу жумладан, ушбу илова–варақада таърифланмаганларига ҳам тааллуқлидир. 4-бўлимга қаранг.\nНимесил® нима ва у нима учун қўлланади?\nНимесил® препаратни қабул қилишни бошлашдан олдин нималарни билиш керак?\nНимесил® қандай қабул қилинади?\nНимесил®ни сақлаш шароити\nНимесил® – оғриқ қолдирувчи хусусиятларга эга ностероид яллиғланишга қарши препарат («НЯҚП»). Ўткир оғриқни даволаш учун, остеоартритдаги оғриқ хуружларида ва ҳайз кўриш вақтидаги оғриқларда қўлланади.\nНимесил® препаратини буюришдан олдин даволовчи шифокорингиз бу препарат қўлланганидаги фойда ва ножўя самараларининг пайдо бўлиши хавфини баҳолайди.\nАгар аҳволни яхшиланиши кузатилмаса ёки аҳвол ёмонлашса, шифокорга мурожаат қилинг.\nНИМЕСИЛ® ПРЕПАРАТИНИ ҚАБУЛ ҚИЛИШДАН ОЛДИН НИМАЛАРНИ БИЛИШ КЕРАК?\nНимесил®ни қуйидаги ҳолатларда қўллаш мумкин эмас:\nнимесулидга ёки Нимесил® препаратининг ёрдамчи моддаларидан бирига юқори сезувчанликда (аллергия);\nилгари ацетилсалицил кислотаси ёки бошқа ностероид яллиғланишга қарши препаратларни қабул қилиш билан боғлиқ бўлган аллергик реакцияларда (бронхоспазм, ринит, эшакеми каби);\nилгари нимесулид қабул қилганда жигарга заҳарли таъсирларида;\nжигарга заҳарли таъсир этувчи бошқа препаратларни, масалан парацетамол ёки бошқа оғриқни қолдирувчи ёки НЯҚП ни қабул қилишда;\nўрганиб қолишни чақирувчи препаратларни қабул қилиш ёки ўрганиб қолишни бўлишида, Сизни препаратларга ёки бошқа воситаларга қарам қилиб қўяди;\nмунтазам кўп миқдорда спиртли ичимликларни қабул қилишда;\nилгари НЯҚП билан даволаш билан боғлиқ бўлган меъда-ичакдан қон кетишлари ёки перфорацияда;\nжигар касалликларида ёки жигар ферментларининг даражасини ошишида;\nҳозирги вақтда ёки ўтмишда пептик (меъда ёки ўн икки бармоқ ичак) яраларнинг мавжудлигида;\nаниқланган меъда ёки ичакдан қон кетишларда;\nаниқланган бош мияга қон қуйилишида (инсульт);\nбошқа қон кетишлар ёки қон ивишини бузилиши чақирган муаммолар мавжудлигида;\nюрак етишмовчилигида ёки буйраклар фаолиятини бузилишида (буйрак етишмовчилиги) ёки жигарнинг ҳар қандай патологиясида;\nшамоллаш ёки гриппда (умумий ҳолсизлик, хасталик, этни увишиши ёки қалтирашни ҳис этиш ёки юқори ҳароратнинг мавжудлигида);\nҳомиладорликнинг сўнгги уч ойи давомида;\nНимесил® препаратини 12 ёшдан кичик болаларга буюриш тавсия этилмайди.\nНимесил®ни ўзига хос эҳтиёткорлик билан қабул қилиш керак\nНимесил® препаратини қабул қилишни бошлашдан олдин даволовчи шифокорингиз ёки дорихона ходими билан маслаҳатлашинг.\nКасалликнинг симптомларини назорат қилиш учун керак бўлган энг кам самарали дозани, энг кам қўллаш давомийлигида ишлатиб, ножўя самараларини минимумга етказиш мумкин.\nАйрим қандларни ўзлаштираолмаслик мавжудлигида Сиз ушбу препаратни қабул қилишни бошлашдан олдин шифокорга мурожат қилишингиз лозим.\nАгар Сиз қуйида қайд этилган, Нимесил® препарати билан ўзаро таъсир қилиши мумкин бўлган ҳар қандай препаратлардан бирини қабул қилаётган бўлсангиз:\nқоннинг қовушқоқлигини камайтирувчи препаратлар (антикоагулянтлар, ацетилсалицил кислотаси ёки бошқа салицилатлар);\nбошқа НЯҚП, шу жумладан ЦОГ-2 ингибиторлари (циклооксигеназа-2 ингибиторлари);\nюрак етишмовчилиги ёки юқори АБ ишлатиладиган сийдик ҳайдовчи препаратлар, шунингдек бошқа антигипертензив препаратлар;\nдепрессия ва ўхшаш ҳолатларни даволаш учун қўлланадиган литий препаратлари;\nНимесил® препаратини қабул қилишдан олдин, Сиз шундай препаратларни қабул қилаётганингизни шифокорингиз ёки дорихона ходими билиши тўғрисида ишонч ҳосил қилинг.\nМумкин бўлган жигар шикастланишини кўрсатувчи симптомлар кузатилганида, Нимесил® билан даволашни тўхтатиш ва дарҳол даволовчи шифокорга мурожаат қилиш лозим. Жигар шикастланишини тахмин қилиш мумкин бўлган симптомларга иштаҳани бузилиши, кўнгил айниши, қусиш, меъдада оғриқ, чарчоқлик, сийдикни тўққа бўялиши киради. Агар Сизда пептик яра, меъда ёки ичакдан қон кетиши, носпецифик ярали колит ёки Крон касаллиги бўлса, Нимесил® препаратини қабул қилишни бошлашдан олдин бу ҳақида даволовчи шифокорга хабар беришингиз керак.\nАгар Нимесил® препарати билан даволаниш вақтида Сизда шамоллаш ёки гриппга ўхшаш симптомлар (умумий ҳолсизлик, хасталик, этни увишиши ёки қалтирашни ҳис этиш) бошланса, препарат қабул қилишни тўхтатиш ва пайдо бўлган симптомлар тўғрисида даволовчи шифокорга хабар бериш керак.\nАгар Сизда юрак ёки буйракларнинг касалликлари бўлса, Нимесил® препаратини қабул қилишни бошлашдан олдин бу ҳақида даволовчи шифокорингизга хабар беришингиз керак; чунки бу препаратни қабул қилганда буйракларнинг фаолиятини ёмонлашиши мумкин.\nАгар Сиз ҳомиладорликни режалаштираётган бўлсангиз, бу ҳақида даволовчи шифокорингизга хабар беришингиз керак, чунки Нимесил® препарати фертилликни пасайтириши мумкин.\nНимесил® препарати меъда, буйраклар, юрак ёки жигар фаолиятига таъсир қилмаётганлигига ишонч ҳосил қилиш учун шифокор кекса пациентлар учун такрорий визитларни кўпроқ буюриши мумкин.\nКекса пациентларда НЯҚП ларни қабул қилишда ножўя самараларни, айниқса ҳаёт учун хавфли бўлган меъда-ичакдан қон кетишлар ёки перфорацияни пайдо бўлиш тез-тезлиги юқори.\nНимесил® каби препаратларни қабул қилиш юрак хуружи (миокард инфаркти) ёки инсульт хавфини бироз ошишига олиб келиши мумкин. Бу юқори дозалар қўлланганида ва препарат билан узоқ вақт даволанганда касалликларни пайдо бўлиш хавфини эҳтимоли кўпроқ. Шифокор томонидан тавсия этилган доза ёки даволаш давомийлигини оширманг.\nЮрак касаллиги, аввал ўтказилган инфаркт мавжудлигида, ёки Сиз агар Сизда бу касалликларни (масалан, юқори қон босими, диабет ёки қонда холестериннинг юқори миқдори борлигида, чекишда) пайдо бўлишининг хавфи бор бўлиши мумкин деб ҳисобласангиз, даволовчи шифокор ёки дорихона ходими билан мумкин бўлган даволашни муҳокама қилиш керак.\nШунингдек, анамнезида юқори қон босими ва/ёки юрак етишмовчилиги бўлган пациентлар эҳтиёткорликка риоя қилишлари лозим, чунки НЯҚП ни қабул қилишда суюқликни тутилиб қолиши ва шишлар тўғрисида хабар берилган.\nНимесулид тромбоцитларнинг фаолиятини ёмонлаштириши мумкин; шунинг учун қон кетишларига мойиллиги бўлган пациентлар, Нимесил® ни эҳтиёткорлик билан қабул қилишлари керак. Нимесил® юрак ва қон томирларнинг касалликларини олдини олиш учун ацетилсалицил кислотасининг ўрнини босмайди.\nМеъда-ичак йўллари учун хавфсизлиги\nМеъда-ичак қон кетишлари, яра ва перфорация:\nҲар қандай НЯҚВ қабул қилинганда, бутун даволаш даври мобайнида ҳаёт учун хавф солувчи хабар берувчи симптомлар ва уларсиз, шунингдек ўтмишда меъда ичак йўллари томонидан оғир патологиялар мавжуд бўлса ёки бўлмаган ҳолатда ҳам, меъда-ичакдан қон кетишлари, яралар ёки перфорация келиб чиқиши мумкин.\nМеъда-ичакдан қон кетиши, яра ёки ярани перфорацияси рўй бериш хавфи, анамнезида яраси бўлган, айниқса қон қуйилиши ёки перфорация билан асоратланган пациентларда, шунингдек кекса пациентларда ностероид яллиғланишга қарши препаратнинг дозасини ошириш билан ошади («Нимесил® препаратини қабул қилиш мумкин бўлмаган ҳолатлар» бўлимига қаралсин). Бундай пациентлар учун даволашни мумкин қадар энг кичик дозадан бошлаш керак.\nБу пациентлар учун, шунингдек ацетилсалицил кислотаси ёки меъда-ичак касалликларини пайдо бўлиш хавфини оширувчи бошқа препаратларнинг кичик дозалари билан ёндош даволаш зарур бўлган пациентлар учун, ҳимоя қилувчи воситаларни (масалан, мизопростолни ёки протон помпа ингибиторларини) қўллаш билан мажмуавий даволашни ўтказиш имкониятини кўриб чиқиш керак.\nАнамнезида меъда-ичак йўллари томонидан ножўя таъсирлари бўлган пациентлар, айниқса кексалар қорин соҳасида пайдо бўладиган ҳар қандай одатдаги бўлмаган симптомлар (айниқса, меъда-ичак қон кетишлари тўғрисида) шифокорга хабар беришлари керак. Бу даволашнинг бошланғич босқичларида ўта муҳимдир.\nЯра ёки қон кетишини пайдо бўлиш хавфини ошириши мумкин бўлган перорал кортикостероидлар (яллиғланиш ҳолатларида қабул қилинадиган препаратлар) каби дори препаратлари, варфарин каби антикоагулянтлар, депрессияни даволаш учун қўлланадиган серотониннинг қайта қамраб олинишининг селектив ингибиторлари ёки ацетилсалицил кислотаси каби антикоагулянтларни бирга қабул қилиш ҳолларида алоҳида эҳтиёткорликка риоя қилиш лозим («Бошқа дори препаратларини қабул қилиш» бўлимига қаралсин).\nНимесил® препаратини қабул қилиш вақтида меъда-ичакдан қон кетиши ёки яра пайдо бўлганида, препарат билан даволашни бекор қилиш керак.\nАнамнезида меъда-ичак касалликлари (носпецифик ярали колит, Крон касаллиги) бўлган пациентларга ностероид яллиғланишга қарши препаратларни эҳтиёткорлик билан буюриш лозим, чунки бу касалликлар зўрайиши мумкин («Нимесил®ни ўзига хос эҳтиёткорлик билан қабул қилиш керак» бўлимига қаралсин).\nНостероид яллиғланишга қарши препаратлар қўлланганида терини қизариши ва пуфакчалар ҳосил бўлиши билан кечувчи жиддий тери реакциялари, шу жумладан ҳаётга хавф солувчи реакцияларнинг (эксфолиатив дерматит, Стивенс-Джонсон синдроми ва заҳарли эпидермал некролизи/Лайелл синдроми) жуда кам ҳоллари ҳақида маълумотлар мавжуд («Бўлиши мумкин бўлган ножўя таъсирлар» бўлимига қаралсин). Агар илгари буюрилган даволаш курсида, реакцияни бошланиши кўпчилик ҳолларда даволашнинг биринчи ойи давомида пайдо бўлган бўлса, пациентларда бундай реакцияларнинг жуда юқори хавфи пайдо бўлади. Тери тошмаларини, шиллиқ қаватларини шикастланишининг биринчи белгилари, ёки юқори сезувчанликнинг бошқа белгилари пайдо бўлганида, Нимесил® препаратини қўллашни тўхтатиш ва шифокорга мурожаат қилиш керак.\nБошқа дори препаратларини қабул қилиш\nКортикостероидларни ва Нимесил® ни бирга қабул қилиш меъда-ичакдан қон кетиши ёки яра хавфини ошириши мумкин («Нимесил®ни ўзига хос эҳтиёткорлик билан қабул қилиш керак» бўлимига қаралсин).\nНЯҚВ варфарин каби антикоагулянтларнинг таъсирини кучайтириши мумкин («Нимесил®ни ўзига хос эҳтиёткорлик билан қабул қилиш керак» бўлимига қаралсин).\nШунинг учун бу препаратларнинг бирга қўллаш қон коагуляциясини кучли бузилишлари бўлган пациентлар учун тавсия этилмайди ва буюрилмаслиги керак. Агар препарат билан мажмуавий даволашдан сақланишнинг иложи бўлмаса, унда коагуляцияга қарши фаолликни синчковлик билан назорат қилиш керак.\nНимесил® ва антитромбоцитар препаратлар ёки серотонинни қайта қамраб олинишининг селектив ингибиторларини (СҚҚОСИ) бирга қўлланган ҳолларда меъда-ичакдан қон кетишини юқори хавфи бўлади («Нимесил®ни ўзига хос эҳтиёткорлик билан қабул қилиш керак» бўлимига қаралсин).\nНимесил® фуросемиднинг (юқори қон босими ва юрак етишмовчилигини даволаш учун ишлатиладиган диуретик) ва бошқа антигипертензив препаратларнинг таъсирини сусайтиради.\nНимесил® ва литий препаратларини (рухий касалликларни даволаш учун восита) бирга қўллаш қонда литий миқдорини ошишига олиб келиши мумкин. Қон зардобида литий миқдорини текшириш лозим.\nМетатрексатни (ревматизм ва ракни даволаш учун препарат) қўллашдан олдин ёки кейин 24 соат давомида Нимесил®ни буюриш, қонда метатрексатнинг концентрациясини ошишига ва бу препаратнинг ножўя таъсирларини кучайишига олиб келиши мумкин.\nНостероид яллиғланишга қарши препаратлар (нимесулид каби) циклоспориннинг (иммун жавобни бостириш учун қўлланадиган препарат, масалан, аъзо кўчириб ўтказилганидан кейин) буйракларга нохуш таъсирларини кучайтириши мумкин.\nАгар Сиз бошқа дори препаратларини, шу жумладан рецептсиз бериладиган дори препаратларини қабул қилаётган бўлсангиз ёки яқинда қабул қилган бўлсангиз, илтимос, даволовчи шифокорга ёки дорихона ходимига мурожаат қилинг.\nБундай ҳолларда ҳар қандай дори препаратини қўллашдан олдин маслаҳат олиш учун даволовчи шифокор ёки дорихона ходимига мурожаат қилиш лозим.\nҲомиладорлик вақтида ёки эмизиш ҳолатида, шунингдек ҳомиладорлик эҳтимоли бўлса ёки режалаштирилса, ушбу дори препаратини қабул қилишдан олдин шифокорга ёки дорихона ходимига маслаҳат учун мурожаат қилинг.\nНимесил® ни ҳомиладорликнинг биринчи олти ойи давомида шифокорнинг маслаҳатидан сўнг қабул қилиш мумкин. Она ва бола учун юқори хавфи туфайли, Нимесил® ни ҳомиладорликнинг сўнгги уч ойи давомида қўллаш мумкин эмас («Нимесил® препаратини қўллаш мумкин бўлмаган ҳолатлар» бўлимига қаралсин).\nНимесулид ҳомиладорлик юз беришини қийинлаштириши мумкин. Агар Сиз ҳомиладорликни режалаштираётган бўлсангиз ёки Сизда ҳомиладорликни бошланиши билан боғлиқ муаммолар бўлса, бу ҳақида шифокорни хабардор қилиш керак.\nНимесил®ни эмизиш даврида қўллаш мумкин эмас.\nАгар Сиз Нимесил® препарати қабул қилгандан сўнг бош айланишини, бўшлиқда ориентацияни йўқолишини ёки уйқучанликни хис этсангиз, автомобилни бошқариш ёки механизмларга хизмат кўрсатиш мумкин эмас.\nНИМЕСИЛ® ПРЕПАРАТИ ҚАНДАЙ ҚАБУЛ ҚИЛИНАДИ?\nНимесил® ни доимо шифокорнинг қатъий кўрсатмаси бўйича қабул қилиш керак. Агар Сизда шубҳалар бўлса, даволовчи шифокор ёки дорихона ходими билан маслаҳатлашинг. Одатдаги доза – 100 мг дан 1 пакетча (ичидагиси 1 стакан сувда эритилади) овқат қабул қилгандан сўнг суткада икки марта. Нимесил® ни иложи борича қисқароқ вақт давомида қўллаш керак, бир марталик даволаш курси 15 кундан ошмаслиги керак.\nАгар Сиз керагидан ортиқ Нимесил® препаратини кўп миқдорда қабул қилган бўлсангиз\nНЯҚВ дозасини ўткир ошириб юборилишининг симптомлари одатда қуйидагилар билан чекланади: апатия, уйқучанлик, кўнгил айниши, қусиш ва эпигастрал соҳада оғриқ. Меъда-ичакдан қон кетиши пайдо бўлиши мумкин. Кам ҳолларда артериал босимни ошиши, ўткир буйрак етишмовчилиги, нафасни сусайиши ва кома пайдо бўлиши мумкин. НЯҚП нинг одатдаги дозалари қабул қилинганида ва бундай препаратларнинг дозаси ошириб юборилганида оғир аллергик реакцияларни пайдо бўлиши тўғрисида хабар берилган.\nНимесил® препаратининг навбатдаги қабули ўтказиб юборилганидаги чоралар\nАгар Сиз Нимесил® препаратининг дозасини қабул қилишни унутган бўлсангиз, унда кейинги галда препаратнинг навбатдаги дозасини қабул қилинг.\nЎтказиб юборилган дозани ўрнини тўлдириш учун икки марта катта дозани қабул қилманг.\nАгар Сиз Нимесил® препаратини қабул қилишни тўхтатган бўлсангиз\nДаволовчи шифокорнинг маслаҳатисиз Нимесил® препаратини қабул қилишни тўхтатганингизда Сизнинг ҳолатингиз ёмонлашиши мумкин.\n4. БЎЛИШИ МУМКИН БЎЛГАН НОЖЎЯ САМАРАЛАРИ\nНимесил®, ҳар қандай бошқа дори препарати каби ножўя таъсирлар чақириши мумкин, гарчи ҳамма пациентларда бўлмаса ҳам.\nНЯҚП ларга энг кўп кузатиладиган ножўя таъсирларга меъда-ичак йўллари томонидан реакциялар киради. Пептик яралар, баъзида ҳаётга хавф солувчи, айниқса кекса пациентларда меъда-ичак йўлларида перфорация ёки қон кетиши пайдо бўлиши ривожланиши мумкин («Нимесил®ни ўзига хос эҳтиёткорлик билан қабул қилиш керак» бўлимига қаралсин). Энг кам ҳолларда гастритлар кузатилган.\nНостероид яллиғланишга қарши препаратлар билан даволаш билан боғлиқ реакция сифатида шишларни пайдо бўлиши (организмда суюқликнинг тўпланиши), артериал босимни ошиши ва юрак етишмовчилиги тўғрисида хабар берилган.\nНЯҚВ га терини қизариши ва пуфакчаларни ҳосил бўлиши, шу жумладан Стивенс-Джонсон синдроми ва токсик эпидермал некролиз билан кечувчи жиддий тери реакцияларининг жуда кам ҳоллари тўғрисида маълумотлар мавжуд.\nНимесил® каби препаратларни қабул қилиш юрак хуружи (миокард инфарти) ёки инсультнинг хавфини бироз ошиши билан боғлиқ бўлиши мумкин.\nҚуйида келтирилган қийматлар ножўя таъсирларининг пайдо бўлиши тез-тезлигини баҳолашга асос сифатида қабул қилинган:\nЖуда тез-тез: 10 даволанган пациентлардан 1 нафаридан кўпида\nТез-тез: 10 пациентлардан 1 дан кам ҳолат, аммо 100 даволанган\nпациентлардан 1 нафаридан кўпида\nБаъзида: 100 пациентлардан 1 дан кам ҳолат, аммо 1000 даволанган\nКам ҳолларда: 1000 пациентлардан 1 дан кам ҳолат, аммо 10000 даволанган\nЖуда кам: 10000 даволанган пациентлардан 1 дан кам ҳолат, маълум эмас\n(мавжуд маълумотлар асосида баҳолашнинг имконияти йўқ)\nҚон томир ва лимфатик тизим томонидан бузилишлар Кам ҳолларда Эритроцитлар миқдорини камайиши (анемия)\nАйрим оқ қон хужайраларининг миқдорини ошиши (эозинофилия)\nЖуда кам ҳолларда Тромбоцитопения (қонда тромбоцитлар миқдорини камайиши)\nҚон хужайраларининг барча турлари миқдорини камайиши (панцитопения)\nЛокализацияланган теридан қон кетишлари (пурпура)\nЖуда кам ҳолларда Оғир аллергик реакциялар (анафилаксия)\nМетаболизм ва овқатла-нишнинг бузилишлари Кам ҳолларда Қонда калий миқдорини ошиши (гиперкалиемия)\nРухий бузилишлар Кам ҳолларда Қўрқув ҳисси\nТунги даҳшатли туш кўришлар\nНерв тизими томонидан бузилишлар Баъзи ҳолларда Бош айланиши\nЖуда кам ҳолларда Бош оғриғи\nМия касаллигининг айрим шакли\n(энцефалопатия, шу жумладан, Рейе синдроми)\nКўриш аъзолари томонидан бузилишлар Кам ҳолларда Ноаниқ кўриш\nЖуда кам ҳолларда Кўришни бузилиши\nЭшитиш аъзолари ва лабиринт аппарати томонидан бузилишлар Жуда кам ҳолларда Бош айланиши\nЮрак томонидан бузилишлар Кам ҳолларда Пульсни тезлашиши (тахикардия)\nТомирли бузилишлари Баъзи ҳолларда Қон босимни ошиши\nКам ҳолларда Қон қуйилишлари\nҚон босимини ўзгарувчанлиги\nНафас йўллари,кўкрак қафаси аъзолари ва кўкс оралиғи томонидан бузилишлар Баъзи ҳолларда Нафасни қийинлашиши\nЖуда кам ҳолларда Астма\nОвқат ҳазм қилиш тизими томонидан бузилишлар Тез-тез Диарея\nБаъзи ҳолларда Қабзият\nМеъда-ичакдан қон кетиши\nЎн икки бармоқли ичак ёки меъданинг яраси ва унинг перфорацияси\nЖуда кам ҳолларда Меъданинг шиллиқ қаватини яллиғланиши (гастрит)\nОвқат ҳазм бўлишини бузилиши\nОғизнинг шиллиқ қаватини яллиғланиши, шу жумладан яраларни ҳосил бўлиши\nҚора мойсимон ич келиши\nЖигар ва ўт чиқариш йўллари томонидан бузилишлар («Нимесил® препаратини қабул қилиш мумкин бўлмаган ҳолатлар» бўлимига қаралсин) Жуда кам Жигарни яллиғланиши (гепатит)\nЯшин тезлигидаги ва кучли гепатит (шу жумладан ўлим билан туговчи)\nСафро чиқарилишини бузилиши (холестаз)\nТери ва тери ости клетчаткаси томонидан бузилишлар Баъзи ҳолларда Қичишиш\nКам ҳолларда Эритема\nЖуда кам ҳолларда Эшакеми\nТўқималарни шиши (ангионевротик шиш)\nОғир тери реакциялари (кўп шаклли эритема, Стивенс-Джонсон синдроми, токсик эпидермал некролиз)\nБуйрак ва сийдик чиқариш тизими томонидан бузилишлари Кам ҳолларда Сийишни қийинлашиши\nЖуда кам ҳолларда Сийишни тутилиши\nБуйрак тўқимасини яллиғланиши (интерстициал нефрит)\nПрепаратга маҳаллий реакциялар ва умумий бузилишлар Баъзи ҳолларда Тўқималарда суюқликни тўпланиши (шиш)\nКам ҳолларда Кучсизланиш\nЖуда кам ҳолларда Тананинг аномал паст ҳарорати (гипотермия)\nНожўя таъсирлар кучайганида ёки ушбу илова варақада кўрсатилмаган ҳар қандай ножўя таъсирлар пайдо бўлганида, бу ҳақда даволовчи шифокорингизга ёки дорихона ходимига хабар беринг.\nНИМЕСИЛ® ПРЕПАРАТИНИ САҚЛАШ ШАРОИТИ\nУшбу дори воситасини 30o С дан юқори бўлмаган ҳароратда сақлаш лозим!\nНимесил® ни пакетча ва картон қутида кўрсатилган “годен до” сўзларидан кейин кўрсатилган яроқлилик муддати ўтганидан сўнг ишлатманг. Яроқлилик муддатининг ўтиш санаси кўрсатилган ойнинг сўнгги кунига тўғри келади.\nНимесил® препаратининг таркиби\nБошқа ингредиентлари: сахароза, апельсин ҳушбўйи, лимон кислотаси, мальтодекстрин ва макроголнинг цетостеарил эфири.\nНимесил® препаратининг ташқи кўриниши ва ўрам ичидагиси\nГранулалар қоғоз, алюмин ва полиэтилендан порцияли пакетларга жойланган; порцияли пакетлар ва илова-варақа картон қутига ўрамланган. Бир картон қутида 9, 15 ёки 30 порцияли пакетлар сақланади; бир порцияли пакетчада 2 г гранула (100 мг нимесулид) мавжуд.\nСотувда ўрамларнинг барча ўлчамлари бўлмаслиги мумкин.\nДори воситаси шифокор рецепти бўйича берилади.


18:05 / 13.04.2019 836 pdf Ўқиш режими + -\nИмом Абу Довуд қилган ривоятда қуйидагилар айтилади:\n«Муаъйқийб ёзди, Абдуллоҳ ибн Арқам гувоҳ бўлди:\n«Бисмиллаҳир роҳманир роҳийм. Бу Аллоҳнинг бандаси Умар – амирул мўмининнинг васият қилган нарсасидир. Агар унга бир нарса бўлса, Самъ, Сирма ибн Акваъ ва ундаги қул ҳамда Хайбардаги юз улуш ундаги рафиқи ила ва Муҳаммад соллаллоҳу алайҳи васаллам унга таом учун берган водийдаги юз(васақ)ларга Ҳафса умрининг охиригача қарайди.\nСўнгра унинг аҳлидан фикр эгаси бўлгани қарайди. Сотилмайди, сотиб олинмайди, ўз билганича соилга, маҳрумга, қариндошларга нафақа қилади. Унга васий (нозир) бўлгани учун, агар ўзи еса, бировга егизса ёки қул сотиб олса, танглик йўқ».\nҲазрати Умар розияллоҳу анҳу Пайғамбар соллаллоҳу алайҳи васалламнинг даврларида ўзларига Хайбардан теккан ерларни вақф қилган эдилар. Кейинчалик эса ўша ерларни ва ушбу ривоятда зикр қилинган мулкларни вақф қилиб, ёздириб қўйганлар.\nБу ёзиш ишини ҳазрати Умар розияллоҳу анҳунинг халифалик вақтларидаги котиблари Муъайқиб розияллоҳу анҳу амалга оширган. Абдуллоҳ ибн Арқам розияллоҳу анҳу эса гувоҳ бўлган.\nВақф ҳужжатида ҳазрати Умар розияллоҳу анҳу ёздирган нарсаларнинг баъзиларини шарҳ қилиб ўтишга тўғри келади.\n«Агар унга бир нарса бўлса», дейилгани «У вафот этса» деган маънода айтилган.\n«Самъ ва Сирма ибн Акваъ» – Умар розияллоҳу анҳунинг Мадинаи Мунавварадаги икки кўчмас мулкларининг номи.\n«Хайбардаги юз улуш» – Хайбарнинг ерлари ўлжа сифатида мусулмонларга бўлинганда Ҳазрати Умарга теккан улуш.\nАввалги ривоятда зикри келган Пайғамбар соллаллоҳу алайҳи васалламнинг маслаҳатлари билан вақф қилинган ер худди шу ер бўлиб, ўша пайтда вақф қилинган бўлса ҳам, ҳужжатга кейин киритилган.\n«Водий»дан мурод Мадина билан Шом орасидаги Мадинага қарашли қишлоқ жой.\n«Муҳаммад соллаллоҳу алайҳи васаллам унга таом учун берган водийдаги юз васақ»дан мурод мазкур водийдан чиқадиган маҳсулни ҳам Пайғамбаримиз соллаллоҳу алайҳи васаллам ҳақдор мусулмонларга бўлиб берганларида ҳазрати Умар розияллоҳу анҳуга ҳар йили юз васақ миқдорида берилишини тайин қилганлар.\n«Ҳафса умрининг охиригача қарайди» дейилгани «Унга нозир – бошқарувчи бўлади», маъносидадир.\nБу гапларнинг барчаси Ҳафса онамиз розияллоҳу анҳога фазл устига фазл, шон-шараф устига шон-шарафдир.\nҲафса онамиз розияллоҳу анҳо оталари вафот этганларида қаттиқ маҳзун бўлганлар. У киши оталари ўлим тўшагида ётганларида ҳам ёнларида бўлганлар.\n«Мўминларнинг онаси Ҳафса (бинти Умар) келди. Аёллар у киши билан бирга келдилар. Биз уларни кўрганимизда ўрнимиздан турдик. У киши унинг олдига кириб, бир муддат йиғлади. Эркаклар изн сўрадилар. У киши улар учун ичкарига кириб турдилар. Биз у кишининг ичкаридаги йиғиларини эшитдик».\nҲафса онамиз розияллоҳу анҳо Умар розияллоҳу анҳунинг жанозаларида ҳам ўзларини алоҳида ҳолатда тутганлар.\nБадриддин Айний «Умдатул Қорий» китобида келтирганларидек, Ҳазрати Умар розияллоҳу анҳу вафот қилганларида Ҳафса онамиз оталарининг жанозасига чиқишга мажбур бўлганлар. Шунда у кишининг атрофларига парда тўсиб юришган, у киши парданинг ичида юриб чиққанлар.\nҲазрати Абу Бакр розияллоҳу анҳунинг даврларида ридда урушларида кўплаб қориларнинг шаҳид бўлишидан ташвишга тушган Умар розияллоҳу анҳу ёзилган Қуръон оятларини жамлаб қўйишни таклиф қилган эдилар. Бир оз иккиланишдан кейин Абу Бакр розияллоҳу анҳу бу ишни Зайд ибн Собит розияллоҳу анҳуга топширган эдилар.\nХалифанинг амрига биноан, Зайд ва Умар машаққатли уринишлардан кейин Қуръонни кийик терисидан ишланган саҳифаларга ёзиб бўлдилар ва уни белидан боғлаб, Абу Бакрнинг уйига қўйиб қўйдилар.\nУ киши оламдан ўтганларидан кейин саҳифалар ҳазрати Умарнинг уйларида, у кишидан сўнг эса қизлари Ҳафса онамизнинг ҳузурларида қолди.\nҲазрати Умар розияллоҳу анҳу вафот этаётганларида ҳали халифа сайланмаган эди. Шунинг учун мусҳафни ўзида олиб туриш ҳаққи халифадан кейинги мартабали киши – Ҳафса онамизда бўлди. Бир неча кун ўтиб, сайланган халифа Ҳафса онамиздан мусҳафни беришини сўрашга ботина олмади. Бу омил ҳам Ҳафса онамизнинг ким эканликларини яна бир бор намойиш қилади.\nВақт ўтиши билан Ислом давлатининг чегараси кенгайиб, кўплаб халқлар ҳам мусулмонликни қабул қилиб, мусулмонларнинг сони кўпайгандан сўнг Қуръонни ўқишда турлича келишмовчиликлар чиқа бошлади. Бу ҳолатни кўрган халифа Усмон Абу Бакр давридаги саҳифалардан нусха кўчиришга қарор қилди.\n«Бас, Усмон Ҳафсага одам юбориб, «Бизга саҳифаларни бериб тур, ундан мусҳафларга нусха кўчириб олайлик, кейин уларни ўзингга қайтариб берамиз», деди.\nҲафса уларни Усмонга юборди. У Зайд ибн Собит, Абдуллоҳ ибн Зубайр, Саъийд ибн Осс ва Абдурроҳман ибн Ҳорис ибн Ҳишомга амр қилди. Улар мусҳафларга нусха кўчиришди.\nУсмон саҳифаларни Ҳафсага қайтариб берди. Олинган нусхалардан эса ҳар томонга биттадан мусҳаф юборди. Ундан бошқа саҳифаларда ва мусҳафда Қуръондан бўлса, куйдириб юборишга амр қилди».\nҲазрати Усмон розияллоҳу анҳунинг мусҳафнинг асл нусхасини Ҳафса онамизга қайтариб беришлари ҳам Ҳафса онамизнинг бу нарсага ҳақдор эканларининг давлат томонидан эътироф қилинишидир. Мазкур мусҳаф Ҳафса онамиз розияллоҳу анҳонинг ҳузурларида умрларининг охиригача турган.\n16:00 / 13.04.2019 4172\n08:00 / 14.04.2019 1553\n3031 16:40 / 19.04.2019\n2238 16:31 / 18 март\n1665 13:50 / 19.01.2019\n588 17:00 / 29 июль\n12104 15:03 / 10 март


Қийма, 0,5 кг\nУн, 1 кг\nЧарви, 200 гр.\nИсмалоқ, ялпиз, жағ-жағ\nПиёз, 4-5 дона\nТухум, 1 дона\nСариёғ, 200 гр\nЗираворлар ва туз.\nТухумни чақиб, унча қаттиқ бўлмаган хамир қорасиз ва уни тиндиришга олиб қўйинг. Бу вақтда масаллиқларни тўғраб, қиймани аралаштирасиз. Ёйилган хамирни тўртбурчак қилиб кесиб чиқасиз. Кесилган хамир бўлакларининг ичига қиймани солиб, икки бурчагини бир-бирига ёпиштиринг. Бунда мантиларнинг икки чети учли бўлиб қолмаслиги учун кесиб чиқинг. Мантиларни пишириб олгач, устига сариёғ суртиб, хоҳишингиз бўйича безатинг.\nСомса хамири учун:\nУн, 500 гр\nСув, 220 мл\nТуз, 20 гр (ярим ош қошиқдан кўпроқ)\nЭритилган чарви ёғ\nКўкатлар (исмалоқ, ялпиз, жағ-жағ, отқулоқ, мадор ва ҳ.к)\nПиёз, кўкатларнинг ҳажмига қараб 1 ёки 2 бош\nЎсимлик ёғи, 60 гр\nСедана, 100 гр\nТаъбга кўра туз ва қора мурч.\nОддий ош хамир қорилади. Уни бироз тиндириб, кейин ёйилади. Ёйилган хамирнинг ичига эритилган маргарин ёки сариёғни солиб, уни ўрайсиз.\nСўнгра ҳаво кирмайдиган идиш ёки пакетга солиб музлатгичга камида 30 дақиқага қўйилади.\nВа худди бошқа сомсалар каби жува билан ҳар бир бўлакча алоҳида ёйилади. Бу жараён сомсапазлар тили билан айтганда “жилд очиш” дейилади.\nКўкатларни яхшилаб ювиш лозим. Чунки, кўп ҳолларда кўкатларга лой ёпишиб қолган бўлади. Ювгач, дарҳол тўғрашга шошилманг, бироз сувини ҳам оқизиб юборинг. Сўнгра майдалаб тўғралади ва устига пиёз ҳам майда тўртбурчак усулида тўғраб қўшилади, ўсимлик ёғи, туз ва мурч қўшиб аралаштирилади.\nХамир ҳар доимгидек бирма-бир ёйилиб, ичига кўк қийма қўйиб чиқилади.\nҲар ким ўзига қулай шаклда тугиши мумкин.\nТугилган сомсалар ҳар доимгидек устига тухум суртиб, кунжут ёки қора седана сепиб, 180 даражали димхонада 23-26 дақиқа мобайнида пишириб олинади. Пишган сомасаларни вазиятга қараб турли тарзда дастурхонга тортиш мумкин.\nКўк пиёзли қатлама\nСув ёки сут – 240-260 мл\nСариёғ – 100-120 гр,\nТуз – бир чой қошиқ,\nСариёғ – 100 гр\nКўк пиёз, ялпиз, исмалоқ\nИшни хамир қоришдан бошлаймиз.\nТузни сувда эритиб оламиз. Сўнг унга эритилган сариёғни соламиз ва ўрта юмшоқликда хамир қорамиз. Хамиримиз тингунча қатлама ичига суриладиган сариёғни эритиб, кўкатларни тўғраб, тайёрлаб оламиз. Сўнг тайёр бўлган хамирни юпқа қилиб ёямиз. Эътибор беринг, хамир қанчалик юпқа бўлса, қатлама шунчалик қат-қат, чиройли бўлиб чиқади. Хамирни ёйгач, олдиндан тайёрлаб қўйган сариёғни бир текисда суртиб чиқамиз, сўнг кесилган кўкатларни, кўк пиёзни ҳам худди шундай солиб (хоҳишга кўра аччиқ қалампир солса ҳам бўлади) чиқамиз. Кейин хамирни бир томонидан йиғамиз. Иккинчи қўлимиз билан хамирни тортиб турамиз, янаям юпқалашади. Сўнг йиғилган хамирни бир хил шаклда, ҳар ким ўз хоҳишига кўра, катта ёки кичик қилиши мумкин. Зувалачаларни тайёрлаб олгач, қатламаларимизни ясашга ўтамиз. Кулча ясагандек, доиралар ясаб оламиз. Қатламаларимизни қизиб турган ёғда икки томонини қизартириб, ликопчага ёки бирор бошқа каттароқ идишга чиройли қилиб терамиз.\nЯнги картошка билан укроп\nЯнги картошка – 1 кг\nСариёғ – 150 гр\nСаримсоқ – ярим бош\nУкроп – бир боғ\nТаъбга кўра туз\nКартошка тозаланади, сўнг уни патнисга териб чиқамиз. Димхонада 40-60 минут атрофида димланади.\nБу ёқда хона ҳароратидаги сариёғга укроп, саримсоқни тўғраб, туз солиб, соус тайёрлаймиз.\nПишган картошка иссиқ ҳолида бошқа ликопчага солиниб, тайёрлаган соусни унга солиб, яхшилаб аралаштирамиз. Қарабсизки, иштаҳани очадиган овқатимиз тайёр!\nМ. ЭЛТОЕВА тайёрлади, 2018-03-20, 11:21 203


Собиқ Turkuaz савдо маркази.\nАввал ГУМ ва Turkuaz номлари билан машҳур бўлган, эндиликда эса “Тошкент савдо маркази” деб юритиладиган мажмуа кимошди савдосида сотилади. Бу ҳақда Spot нашри Ўзбекистон ҳукуматидаги ўз манбалари сўзларига таянган ҳолда хабар қилади.\nСовет даври ва мустақилликнинг дастлабки йилларида ГУМ деб аталган 3 қаватли савдо мажмуаси биносида 2000 йилдан 2011 йилгача Turkuaz дўкони жойлашганди.\n2011 йили Turkuaz ёпилган, дўкон эгалари бўлган туркиялик тадбиркорлар эса Ўзбекистондан бадарға қилинган. Дўкон соҳиби Воҳид Гунеш 2012 йили мусодара қилинган мулкини қайтариб олиш мақсадида халқаро арбитражга мурожаат қилган. Бу ишни кўриб чиқиш ҳалигача давом этмоқда.\nЎшандан буён бу бино “Тошкент савдо маркази” ОАЖ томонидан бошқариб келинади.\nЎзбекистон ҳукумати шу йил май ойи бошларида мажмуани сотиш таклифини маъқуллади. Бунинг янги инвестициялар жалб қилиш ва давлат мулкидан самаралироқ фойдаланишга имкон бериши кутилмоқда.\nДавлат хизматлари агентлиги томонидан ёлланган баҳолаш ширкати савдо мажмуаси биносини 303 миллиард 500 миллион сўмга (тақрибан 30 миллион АҚШ доллари) баҳолаган. Савдо маркази ана шу бошланғич нарх билан E-auksion онлайн-майдончасида сотувга қўйилади. Бинони кимошди орқали сотишга муваффақ бўлинмаган тақдирда, тендер савдолари ўтказилади.


imon.uz 25-07-2020 1185\nБанда эртаю кеч зоҳирий ва ботиний аъзоларини назорат қилиши керак. У Аллоҳ таоло берган кўзи, тили, дили ва бошқа аъзоларини гуноҳ-маъсиятлардан сақлаяптими? Агар банданинг аъзолари итоатли бўлса, Раббига шукр этсин. Агар бирор аъзосининг бирор гуноҳга илашганини кўрса, пушаймон бўлиб истиғфор айтсин. Гуноҳга илашган аъзолари балоларга лойиқ бўлсада, уларни хасталиклар, яралар, чипқонларга гирифтор этмагани учун Аллоҳ таолога шукроналар қилсин. Эй биродар, тавбани маҳкам тут ва Аллоҳ учун дунёга майл кўрсатма.\nҲадиси шарифда шундай ривоят қилинади: «Молга муҳаббат ва исроф, сув бақлани (ўсимлик) ўстиргани каби қалбда нифоқни пайдо қилади».\nСуфёни Саврий ҳазратлари шундай дер эдилар: «Банда барча амрларга бўйсуниб, Аллоҳга қуллик қилса-ю мол- дунёни яхши кўрса, қиёмат куни у ҳақида шундай нидо этилади: «Қаранг, бу фалончи ўғли фалон, Ҳақ таоло нафрат этган (ёқтирмаган) нарсани яхши кўрган эди. Ҳали замон унинг юзини эти тушиб қолади».\nБу ўринда, дунёдан мақсад охиратга тўсиқ бўлган дунёдир. Абул Ҳасан Али ал-Мазин раҳматуллоҳи алайҳ шундай дер эдилар: «Бир одамни сиддиқ, деб аташингиз мумкин. Бироқ дунё муҳаббати унинг қалбига ўрнашган бўлса, Аллоҳ таоло унга асло назар этмайди. Бу таҳликадан паноҳ сўраб Аллоҳга илтижо этамиз. Аллоҳга қасамки, тариқат аҳлидан кимки маънан ҳалок бўлса, у фақат ва фақат нафсининг бойликдан лаззат олиши туфайли ҳалок бўлади. Аллоҳга қасамки, киши ўзига келган дунё молини Аллоҳ ҳақларига кўра тақсимлаб, ўзига бирор нарса қолдирмаса-да, аммо у молларни яхши кўрса, Аллоҳ билан унинг орасини тўсувчи парда пайдо бўлади».\nУстозим Абул Ҳасан аш-Шозалий раҳматуллоҳи алайҳ бундай дер эдилар: «Ҳеч бир мурид унинг Аллоҳга бўлган севгиси ҳақиқий бўлмагунча тараққий этолмайди, мол-дунё ва дунёпарастларни ёмон кўрмагунча, дунё ва охират неъматларига эътиборсиз бўлмагунча Аллоҳ таоло уни севмайди».\nУстозим Абдулқодир ал-Жилий раҳматуллоҳи алайҳ бундай дер эдилар: «Охиратни истаган киши, мол-дунёга муҳаббат қилмаслиги керак. Қулнинг қалбида дунё шаҳватларидан бир шаҳват ёки лаззатларидан бир лаззат, ейиш, ичиш, уйланиш, раҳбар, бошлиқ бўлиш ёхуд кераксиз илм соҳасида чуқурлашиш каби лаззатлар қалбида давом этар экан, у охиратни севган кимса эмасдир. У фақат дунёга рағбат қилган, ҳавойи нафсига тобе кимсадир».\nИлмлар Аллоҳ таоло розилиги учун ўрганилмай, мақтаниш учун ўрганилса, нафс ҳавосига эргашилган ҳисобланади. Билъакс, Аллоҳ ризолиги учун ўрганилган илмларнинг лаззати охират лаззатига эришишнинг аломатидир.\nУстозим Абул Мавоҳбиш-Шозалий раҳматуллоҳи алайҳ шундай дер эдилар: «Дунё севгиси билан қилинган ибодат қалбга тўсиқ бўлади ва аъзоларни чарчатади».\nИбодат қанча кўп бўлса ҳам, аслида оздир. Бироқ бу кишининг ваҳимасига кўра кўп кўринади. Ҳолбуки, бу нарса руҳсиз бир суръат, ҳақиқатдан холи бир хаёлдир. Шу боис кўпгина дунё арбоблари кўп рўза тутиб, кўп намоз ўқиб, кўп Ҳаж қилсалар ҳам, ибодатнинг таъмини тотмайдилар. Зуҳднинг ҳақиқати–дунёга майлни тарк этишдир. Зуҳд дунёдан батамом узилиш, унга қўл силташ эмасдир. Ахир Аллоҳ ва расули тижоратни, ҳунармандлик ишини таъқиқламади-ку! Баъзилар дунёга шўнғигач, дунё севгисидан чиқиб кетиш йўлини тополмай қоладилар. Мана шу сабаб билан дунёга муккадан кетиш таъқиқланади. Шубҳа йўқки, комил инсонларни дунё ва охират билан боғлиқ ҳеч нарса Аллоҳдан, Унинг ёдидан чалғитмагай…\nЭй биродар, фозил, табаррук зотлар либоси ила безанган кишиларга ҳурмат-эҳтиром кўрсат! Бироқ кўр-кўрона унга эргашаётганларга мана бундай дея олишинг мумкин: Либос гўзаллиги, уйланиш ва уловларга миниш борасида менга эргашманг! Шубҳасиз, бу айни дамда сизга тааллуқли эмас. Бу мусомаҳа (эркинлик, бағрикенглик, енгиллик, дабдаба) ҳалол молдан безанилганда жоиздир. Аслида шайхнинг (ҳаромга) қарши чиқиши вожибдир. Буни шундай бил! Зоҳидларнинг аниқ тақсимланмаган нарсалар(ни олиш)да зуҳд йўлини\nтутганлари аёндир. Ўзларига тақсим этилганларга келсак, бундай пайтда ўша молга майлни тарк этиш чин зуҳддир. Бу унинг Аллоҳга қурбият ҳосил қилишига монеъ бўлолмайди.\n"Ибодат ва зикр аҳлига тавсиялар" китобидан.


07:46 / 04.04.2020\nЕвропанинг ҳаво навигацияси хавфсизлиги ташкилоти “Евроконтрол” Instagram-аккаунтида коронавирус пандемияси Европадаги авиаалоқага қандай таъсир қилганини намойиш қилди.\n“Евроконтрол”да 2019 йил 31 мартдаги ва 2020 йил 29 мартдаги авиация трафиги таққосланган. Буни кўрсатувчи видеода ҳозирда осмонда самолётлар бир йил аввалгига қараганда бир неча марта камайганини кўриш мумкин. Бир йил аввал бир вақтнинг ўзида 2374 та рейс, ҳозирда эса 278 та рейс бажарилмоқда.\nТаъкидлаб ўтиш жоиз, ҳозирда дунё авиакомпаниялари пандемия сабабли инқирозга юз тутмоқда. Авиаташувлар соҳаси кўп миллиард долларлик зарар кўрмоқда ва охирги ўн йилликдаги энг ёмон йилни бошдан кечирмоқда..\nCAPA консалтинг авиация маркази прогнозига кўра, пандемия май ойигача дунё авиакомпанияларининг ярмидан кўпини банкротликка олиб келади. Таҳлилчиларнинг таъкидлашича, кўплаб авиакомпаниялар қарзларни тўлашда жиддий муаммоларни ҳис қилмоқда. Уларнинг маблағлари рейсларнинг бекор қилиниши ва парвозларга талабнинг кескин пасайиши сабабли тез камаймоқда.\nA post shared by EUROCONTROL (@eurocontrol) on Apr 2, 2020 at 6:48am PDT